title: Ignition (The Offspring)

text: Vuonna 1991 The Offspring lyöttäytyi yhteen tuottaja Thom Wilsonin kanssa nauhoittamaan "Baghdad"-EP:tä. Tämä EP oli välttämätön, jotta yhtye sai allekirjoitettua levytyssopimuksen Epitaph Recordsin kanssa. Wilson oli nimittäin yrittänyt saada The Offspringin vaihtamaan levy-yhtiötä Bad Religionin kitaristin Brett Gurewitzin pyörittämään Epitaphiin. Yhtyeen edellinen albumi "The Offspring" ei ollut täysin vakuuttanut Gurewitziä, mutta EP sai hänet antamaan yhtyeelle mahdollisuuden. "Baghdadin" menestymisen ansiosta The Offspring onnistui tekemään toisen kokopitkän studioalbuminsa. Bändi kävi kahdessa äänitysstudiossa kesäkuussa 1992 nauhoittamassa "Ignitionia" noudattaen samaa tuotantoaikataulua kuin "The Offspringin" ja "Baghdadin" kanssa, jotka olivat kumpikin nauhoitettu yhden kuukauden aikana.


title: Ignition (The Offspring)

text: Osa aineistosta ("Take It Like a Man", joka oli alun perin nauhoitettu vuonna 1991 Flipside-lehden kokoelmaa varten, "The Big One" ja "Get It Right", jotka esiintyivät "Baghdadilla") ovat päivitettyjä versioita "The Offspring"/"Baghdad"-aikakaudella nauhoitetuista kappaleista. Albumille oli tarkoitus julkaista kappale "Mission from God", mutta se jätettiin lopulta pois. Myöhemmin se kuitenkin julkaistiin kokoelmalevyllä "Punk-O-Rama Vol. 10" vuonna 2005.


title: Ignition (The Offspring)

text: Epitaph Records julkaisi "Ignitionin" 16. lokakuuta 1992. The Offspring saavutti pientä suosiota Kalifornian eteläosissa, pääosin San Diegossa, Orangen piirikunnassa ja Los Angelesissa (missä albumi myös nauhoitettiin). Vaikka albumilta ei julkaistu yhtään musiikkivideota, "Kick Him When He's Down" julkaistiin singlenä vain radiosoittoon vuonna 1995. Albumin myynti yllätti yhtyeen jäsenet, sillä albumi myi yli miljoona kappaletta maailmanlaajuisesti julkaisunsa aikoihin. "Ignition" saavutti kultaa 22. tammikuuta 1996, noin kaksi vuotta "Smashin" julkaisun jälkeen.


title: Ignition (The Offspring)

text: Albumi on saanut yleisesti ottaen positiivisia arvioita aina ensimmäisen version julkaisuvuosista lähtien. Jotkut arvostelijat ovat jopa korottaneet "Ignitionin" yhdeksi The Offspringin parhaista albumeista. Lokakuussa 2011 albumi oli sijalla kaksi (Alice in Chainsin "Dirtin" ja Bad Religionin "Generatorin" välissä) Guitar World -lehden top-10 vuoden 1992 kitara-albumit -listalla. Albumi on saavuttanut suuren suosion varsinkin fanien keskuudessa, etenkin kappale "Dirty Magic" on arvostettu kappale. 17. kesäkuuta 2008 Epitaph julkaisi "Ignitionin" uudelleen (yhdessä "Smashin" kanssa) remasteroidussa muodossa. Tämä uusintajulkaisu julkaistiin samana päivänä kuin The Offspringin uusin studioalbumi "Rise and Fall, Rage and Grace".


title: Smash (albumi)

text: Smash on yhdysvaltalaisen punk-yhtye The Offspringin kolmas albumi, ja se julkaistiin vuonna 1994. Smash toi The Offspringin suuren yleisön tietoisuuteen myyden maailmanlaajuisesti 12 miljoonaa kappaletta. Se on kaikkien aikojen parhaimmin myynyt albumi, jonka on julkaissut yksityinen levy-yhtiö. Suomessa levy on myynyt yli 74 500 kappaletta. Singlejulkaisut tältä albumilta ovat "Gotta Get Away", "Come Out and Play" ja "Self Esteem". "Killboy Powerhead" on alun perin The Didjits -yhtyeen kappale.


title: Smash (albumi)

text: The Offspring juhli albumin 20-vuotista juhlavuotta vuonna 2014, ja soitti albumin kokonaisuudessaan kesän keikoilla. Albumi kuultiin myös kokonaisuudessaan vuoden 2014 Ruisrock-festivaaleilla, missä yhtye soitti 4. heinäkuuta.


title: Ixnay on the Hombre

text: Ixnay on the Hombre on amerikkalaisen punk rock -yhtye The Offspringin neljäs studioalbumi. Sen tuottajana toimi Dave Jerden, ja albumi julkaistiin 4. helmikuuta 1997. Maailmanlaajuisesti albumi julkaistiin Columbia Records -levy-yhtiöllä, mutta sopimussyistä Euroopassa julkaisijana toimi vielä yhtyeen edellinen levy-yhtiö, Epitaph Records. The Offspring päätti palata studioon kesällä 1996 saatuaan edellisen albuminsa "Smashin" kautta valtavasti kaupallista suosiota.


title: Ixnay on the Hombre

text: "Ixnay on the Hombre" oli kohtuullisen paljon menestynyt albumi, ja se debytoikin sijalla 9 Billboard 200 -listalla ja oli Suomessa listakakkosena, ja se sai hyvän vastaanoton sekä kriitikoilta että faneilta. Albumi on jo myynyt platinaa Yhdysvalloissa ja Suomessa se on myynyt kultaa. Albumi sisältää hittisinglet "All I Want", "Gone Away" ja "I Choose". Lisäksi singleinä julkaistiin kappaleet "Cool to Hate" ja "The Meaning of Life", jotka saavuttivat myös laajaa radiosoittoa. Kaksi ensimmäistä singleä julkaistiin myöhemmin kokoelma-albumilla "Greatest Hits".


title: Ixnay on the Hombre

text: Edellisen albumin "Smashin" saavuttaman kaupallisen menestyksen ja sitä seuranneen kiertueen jälkeen The Offspring allekirjoitti levytyssopimuksen Columbia Recordsin kanssa ja aloitti uusien kappaleiden kirjoittamisen harjoittelutiloissaan. Nauhoitukset olivat käynnissä kesäkuusta lokakuuhun 1996 Eldorado Recording Studiosilla tuottaja Dave Jerdenin (Alice in Chains, Anthrax, Jane's Addiction, Social Distortion) kanssa. Nauhoitusprosessia kitaristi Noodles kommentoi: "Nauhoitimme vähän enemmän kappaleita kuin tarvitsimme, ja jos olisimme käyttäneet kaikki kappaleet, jotka jätimme pois, olisi lopputulos ollut riskialttiimpi. Mutta emme ole pettyneitä pitämäämme kamaan. Mielestäni se on hyvä albumi ja rakastan niitä kappaleita."


title: Ixnay on the Hombre

text: Noodles kertoi haastattelussa albumin nimestä: "'Hombre' tarkoittaa espanjaksi miestä, ja 'Ixnay' on pig-latin -sanaleikillä muunnettu versio sanasta 'nix' (hylätä, torpata). Vapaa tulkinta nimestä olisi "vitut vallanpitäjistä" tai "vitut virkavallasta". Nimi ei ole kovin syvällinen, mutta se on hassu, kuulostaa hyvältä ja sopii albumin kuvitukseen."


title: Ixnay on the Hombre

text: "Change the World" on edelleen kehitetty versio edellisen albumin "Smashin" lopussa olleesta piiloraidasta. Myös "Change the World" sisältää piiloraidan, missä on lyhyt Larry "Bud" Melmanin puhuma pätkä. Levyn "Disclaimer" -aloituskappaleessa on mukana entisen Dead Kennedys -yhtyeen laulaja Jello Biafra.


title: Ixnay on the Hombre

text: "Ixnay on the Hombre" julkaistiin 4. helmikuuta 1997, ja se oli ensimmäinen yhtyeen albumi, joka julkaistiin Columbia Records -levy-yhtiöllä. Euroopassa albumi oli heidän edellisen levy-yhtiönsä, Epitaph Recordsin, viimeinen julkaisu. Tämä johtui erimielisyyksistä sopimusasioissa The Offspringin ja Epitaphin perustajan ja Bad Religionin kitaristin Brett Gurewitzin välillä. Yhdysvalloissa ja muualla maailmalla yhtye sai julkaista albuminsa Columbialla, mutta Euroopan julkaisut hoiti Epitaph. Kaikki myöhemmät albumit julkaistiin Columbialla.


title: Ixnay on the Hombre

text: "Ixnay on the Hombre" oli korkeimmillaan sijalla 9 Billboard 200 -listalla, ja Suomen listalla se oli jopa toisena. Vaikka albumi ei ollutkaan yhtä menestyksekäs kuin edeltäjänsä "Smash" ja seuraajansa "Americana", se myi platinaa pian julkaisunsa jälkeen.


title: Ixnay on the Hombre

text: Allmusicin arvostelussa Stephen Thomas Erlewine antaa albumille vain 2,5 tähteä, ja toteaa, että "Ixnay on the Hombre" "kuulostaa siltä, kuin hard rock -yhtye yrittäisi hypätä post-grungen kelkkaan".


title: Lapko

text: Lapko on alkujaan Harjavallasta kotoisin oleva, vuonna 1996 perustettu alternative rock -yhtye.


title: Lapko

text: Yhtyeen ensimmäinen julkaisu oli Your Special K.O. -ep vuonna 2003. Ensimmäinen pitkäsoitto The Arms (Jukeboss) julkaistiin vuonna 2004. Yhtyeen toinen albumi Scandal (Fullsteam Records, 2006) sijoittui Suomen virallisella albumilistalla sijalle 2, ja kaikki yhtyeen seuraavat kolme levyä sijoittuivat albumilistan TOP 10:een.


title: Lapko

text: Vuonna 2014 yhtyeen pitkäaikainen rumpali ja perustajajäsen Janne Heikkonen siirtyi kitaraan ja uudeksi rumpaliksi valittiin Jussi Matikainen. Uusi kokoonpano julkaisi uuden singlen Money For Nothing 16.2.2015 ja uusi albumi Freedom julkaistiin 27.2.2015


title: Weisut ia Ennustoxet

text: Weisut ia Ennustoxet Mosesen Laista ia Prophetista Wloshaetut ("Veisut ja ennustukset, Mooseksen laista ja profeetoista uloshaetut") oli Mikael Agricolan suomennos eräistä Raamatun Vanhan testamentin osista. Teos ilmestyi vuonna 1551. Se oli osa Agricolan raamatunsuomennostyötä, josta oli kolme vuotta aiemmin ilmestynyt Uuden testamentin suomennos "Se Wsi Testamenti" ja samana vuonna psalmien suomennos "Dauidin Psalttari".


title: Weisut ia Ennustoxet

text: Teoksen nimen mukaisesti suomennetut osat olivat peräisin Mooseksen kirjoista ja profeetallisista kirjoista. Teoksen alussa oli kuusi Vanhan testamentin historiallisista kirjoista valittua virttä eli "weisua". Varsinaisista kirjoista teos sisälsi osan Jesajan, Jeremian, Hesekielin ja Danielin kirjoista, sekä Valitusvirret ja yhdeksän ensimmäistä ns. pientä profeettaa, eli Hoosean kirjasta Sefanjan kirjaan, kokonaisuudessaan.


title: Weisut ia Ennustoxet

text:
Malliltaan teos noudattaa jossain määrin Johannes Bugenhagenin julkaisemaa latinankielistä psalttaria.
Agricola liitti teokseen erilaisia alkupuheita ja selityksiä, jotka selittivät muun muassa profetioiden sisältöä sekä kirjojen historiallista ja maantieteellistä taustaa. Nämä oli lainattu saksan- ja ruotsinkielisistä lähteistä, eli Lutherin ja Kustaa Vaasan Raamatuista, sekä Vulgatasta.


title: Weisut ia Ennustoxet

text: Seuraavana vuonna Agricola täydensi profeettakirjojen suomennostyötä julkaisemalla teoksen "Ne Prophetat". Siinä julkaistut kirjat, loput kolme pientä profeettaa, jäivät pois "Weisut ja Ennustoxet" -teoksen painoksesta, koska suomennokset eivät ehtineet Tukholmaan ajoissa painettaviksi kelirikon takia. Nämä kaksi teosta päättivät Agricolan raamatunsuomennosurakan, joka loppui rahoituksen puutteeseen. Keskeneräisenkin Vanhan testamentin suomennokset tarjosivat kuitenkin pohjan vuosien 1642 ja 1758 raamatunsuomennoksille, "Biblialle".


title: Greatest Hits (The Offspring)

text: Greatest Hits on The Offspringin kokoelmalevy, joka julkaistiin vuonna 2005. Kokoelma kattaa yhtyeen tunnetuimmat kappaleet albumista "Smash" (1994) albumiin "Splinter" (2003). Uusina kappaleina "Can't Repeat" ja The Police coveri "Next to You" piilotettuna raitana.


title: Sumuvalkokangas

text: Sumuvalkokangas tai FogScreen on laite, joka tuottaa sumusta ilmaan muodostetun sumuseinämän. Sumuvalkokangas perustuu ohuisiin laminaarisiin ilmasuihkuihin, jotka yhdessä vesihöyryn kanssa muodostavat sumuseinämän. Tätä seinämää voidaan käyttää muun muassa läpikäveltävänä valkokankaana, johon voi heijastaa kuvia tavallisella projektorilla. Interaktiivisia esityksiä varten voi myös käyttää erillistä laitteistoa, jonka avulla sumuvalkokangasta voi käyttää navigointiin kuten kosketusnäyttöä. Laitteen nykyisissä versioissa seinämä on noin kaksi metriä leveä ja 1,5 metriä korkea.


title: Sumuvalkokangas

text: FogScreenin on kehittänyt suomalainen FogScreen Oy, joka esitteli laitteen ensimmäisen kerran vuonna 2002.


title: Ne Prophetat

text: Ne Prophetat. Haggai. SacharJa. Maleachi. on Mikael Agricolan suomennos eräistä Raamatun Vanhan testamentin profeettakirjoista. Se ilmestyi vuonna 1552. Se täydensi edellisenä vuonna ilmestynyttä "Weisut ia Ennustoxet" -teosta sisältäen siitä poisjääneet tekstit.


title: Ne Prophetat

text: Nimensä mukaisesti teos sisälsi Vanhan testamentin kolme viimeistä profeettakirjaa eli Haggain, Sakarjan ja Malakian kirjat. "Weisut ia Ennostoxet" -teoksen tavoin teos sisälsi myös saksan- ja ruotsinkielisistä lähteistä lainattuja alkupuheita ja selityksiä.


title: Sektori

text: Sektori on tietty osa ympyrästä tai pallosta. Ympyrässä sektori tarkoittaa kahden ympyrän kehältä keskipisteeseen piirretyn säteen erottamaa aluetta. Oheisessa kuvassa on kaksi sektoria: toinen sektori (keltainen) on sellainen, että sen muodostavien säteiden välinen kulma on formula_1 ja toinen sektori (valkoinen) on sellainen, että säteiden välinen kulma on formula_2 astetta.


title: Sektori

text: Sektorin kaaren pituus formula_3 voidaan laskea kaavalla formula_4, jossa formula_1 on keskuskulma ja formula_6 on ympyrän säde. Vastaavasti pinta-ala formula_7 saadaan kaavalla formula_8. Pallosektorin tilavuus formula_9 saadaan kaavasta formula_10, jossa formula_11 on kalotin korkeus.


title: Ääni ja vimma

text: Ääni ja vimma () on William Faulknerin vuonna 1929 julkaistu romaani. Teos on ilmestynyt suomeksi Kai Kailan kääntämänä, Tammen kustantamana 1965. Se sijoittuu kuvitteelliseen Yoknapatawphan piirikuntaan ja käyttää tajunnanvirtatekniikkaa. Romaani jakaantuu neljään osaan: ensimmäinen on henkisesti kehitysvammaisen Benjy Compsonin näkökulma, toinen masentuneen opiskelijan Quentin Compsonin, kolmas heidän veljensä Jason Compsonin ja neljäs kuvaa tapahtumia kolmannen persoonan näkökulmasta.


title: Ääni ja vimma

text: Romaani koostuu neljästä luvusta, joissa tarkkaillaan rappioituneen ja antiikin tragedian ehdottomuudella pian tuhoutuvan Compsonin perheen ”viimeisiä tapauksia” yhden tietyn henkilön näkökulmasta kussakin. Kukin neljästä näkökulmasta rajautuu yhteen päivään, jonka kokemuksia ja jonka herättämiä muistoja näkökulmahenkilössä kertoja referoi. Ensimmäinen näkökulmahenkilö on (1) kehitysvammainen, asioita tajuamaton Benjy Compson; toinen on (2) hänen veljensä, neuroosien ja pakkomielteitten repimä Quentin Compson viimeisenä päivänään ennen itsemurhaansa; kolmas on (3) katkera ja julma veli Jason Compson; neljättä näkökulmaa edustaa (4) vanha neekeripalvelijatar Dilsey, joka näkee tapahtumat muita kolmea puolueettomammin. Neljästä rajoittuneesta näkökulmasta lukija saa kuvan tapahtumien kulusta, joitten varsinainen inhimillinen keskus on Caddy-sisko.


title: Ääni ja vimma

text: "Äänen ja vimman" muoto – pitkälti samojen tapahtumien läpikäyminen vuorotellen neljästä eri näkökulmasta – paljastaa maailman tapahtumien monisäikeisyyden, jota ei olisi realistisen kertomakirjallisuuden kertojan (yksiulotteiseen) näkökulmaan pitäytyvän kerronnan avulla ollut mahdollista osoittaa. Teoksen on jopa ylistetty pystyvän synnyttämään illuusion ”lukijan omakohtaisesta läsnäolosta tapahtumien keskellä”.


title: Ääni ja vimma

text: Faulkner tarjoaa lukijalle sirpaletietoja, joitten yhteyttä aikaisemmin kerrottuun tai tulevaan ei selitetä. Kertoja jättää välittömän ymmärtämisen kannalta välttämättömän tärkeitä asioita salaan. Kolmessa ensimmäisessä luvussa ei ole lainkaan kertojan selittäviä huomautuksia. Kun luvuista ensimmäisessä kuvataan ainoastaan kehitysvammaisen Benjyn tajunnanvirtaa tiettynä päivänä, ei tapahtumien ja asioitten keskinäinen yhteys voi ilmetä lukijalle, koska Benjy pystyy tajuamaan vain aistihavainnon objekteja ja tuntemuksia, vailla käsitystä ajallisesta järjestyksestä tai tapahtumien seuraussuhteista. Samoin kahdessa seuraavassa luvussa tapahtumiin on vain se subjektiivinen, osittainen näkökulma, joka tajunnanvirtaesityksen kohteella niihin on. Kertojan niukat kommentit tulevat vasta neljännessä luvussa. Ainoastaan suhteuttamalla neljä vajavaista kertomusta toisiinsa on mahdollista päätellä, mikä oli tapahtumien kulku ja miten kuvatut osatekijät ovat vaikutussuhteessa toisiinsa. Vain romaanin osatekijät samanaikaisesti haltuunottamalla käy mahdolliseksi romaanin kokonaismerkityksen tajuaminen. Lukija saa nyt ”kolmiulotteisen” näkemyksen tapahtumista, aavistuksen omakohtaisesta osallistumisesta. Välittyy elämää koskeva kokemus, joka on todellisuudenkaltaisempi kuin perinteisessä, ajallisesti ”luonnollisessa” järjestyksessä etenevässä realistisessa romaanissa.


title: Ääni ja vimma

text: "Äänessä ja vimmassa" on merkittävässä roolissa modernistiselle kerrontataiteelle keskeinen tajunnanvirtakuvaus. Tajunnanvirta edustaa parhaiten nimenomaan Quentin-luku, sillä kehitysvammainen Benjy ei juuri kykene kuin rekisteröimään aistihavaintojaan, eikä paljoa monitasoisempaa ole yksitotisen Jasoninkaan sielunelämä. Jason on katkera ja kylmä. Hän ei pysty saati halua analysoida itseään ja menneisyyttään vaan elää pelkässä aistimaailmassa. Faulkner karsii Quentinin tajunnanvirrasta hyppäykset romaanin muotoutumisen kannalta epäolennaiseen pois. Silti ajattelun esikielellisyys tulee näkyviin esimerkiksi 15 sivua kattavassa tajunnankuvauksessa, jossa Quentin on täysin tietämätön ympäristöstään ja tekemisistään. Siinä ei ole ainoatakaan välimerkkiä eikä suurta alkukirjainta uuden virkkeen alkua osoittamassa. Muualla Quentinin tajunnan hyppäykset toiselle ajalliselle tasolle saatetaan esittää esimerkiksi siirtymällä kursiivien käyttöön:


title: Ääni ja vimma

text: Tajunnanvirtakuvauksen avulla Faulkner luo teokseen suuremman intensiteetin ja elämäntunnun kuin olisi mahdollista perinteisellä, koulukielioppiin nojaavalla ajatusreferaatilla.


title: Ääni ja vimma

text: Modernistiselle kirjallisuudelle merkittäviä vaikutteita antoi Sigmund Freudin psykoanalyyttinen teoria ihmisestä. "Äänessä ja vimmassa" Faulkner soveltaa Freudin sielunelämän kolmijakoa viettipohjaan, minään ja yliminään. Quentin Compsonin tajuntaa kuvaavassa luvussa näkyy, miten liian hallitseva yliminä esimerkiksi syyllisyydentuntojen muodossa estää minää toteuttamasta viettipohjan käskyjä ja miten yliminän tukahduttama viettipohja samalla pyrkii tietoisuuteen kiertoteitten kautta patologisena tapana hahmottaa maailmaa. Nähtävästi myös Quentinin pakkomielteinen ajatus ”Sano se isälle ole kiltti sanon olen isäni Alkuunpanija – –.” on miltei suora lainaus Freudin ajatuksesta: lapsi on miehen isä.


title: Ääni ja vimma

text: Faulknerin kertomataiteen juuria on jäljitetty aina Elisabetin aikaisiin traagikoihin. Compsonin suvun rappion kuvauksessa henkilöt näyttäytyvät lukijalle shakespearelaisella intensiteetillä luotuina ekspressiivisinä hahmoina. Shakespearen lailla myös Faulkner hakeutuu tarinoissaan rikoksen ja tuhon piiriin ihmissielun syvyyksiin päästäkseen. Romaanin nimi ja prologin runo-ote ovatkin suoria sitaatteja Shakespearen "Macbethista".


title: World of Warcraft: The Burning Crusade

text: World of Warcraft: The Burning Crusade (lyhyesti TBC tai BC) on Blizzard Entertainmentin kehittämä ja Vivendi Universalin julkaisema ensimmäinen lisäosa suositulle "World of Warcraft" -MMORPG-pelille. Peli julkaistiin 16. tammikuuta 2007.


title: World of Warcraft: The Burning Crusade

text: Ensimmäiset tiedot lisäosan uudistuksista paljastettiin BlizzCon 2005 -tapahtumassa. Nykyään kaikki uudistukset ovat voimassa lisäosan ostaneille. Lisäosan voi myös ladata suoraan tietokoneelle "World of Warcraftin" kotisivustolta ja kehittää accountin tavallisesta rahasummasta lisäosaa varten tai kokeilla 10 päivän ilmaista testiaikaa, kuten alkuperäisessä pelissä. Uudistukset:Lauman uusi pelattava rotu, verihaltiat, ovat osa Kalmoruton tuhoaman Quel'Thalasin tuhosta selviytyneistä korkeahaltioista. Nämä haltiat nimesivät rotunsa uudelleen kuolleiden veljiensä mukaan. Aluksi verihaltiat tekivät yhteistyötä ihmisten kanssa sotamarsalkka Garithosin alaisuudessa, mutta pian kävi yhä kasvavissa määrin selväksi, etteivät nämä olleet enää tervetulleita Liittoumaan.


title: World of Warcraft: The Burning Crusade

text: Verihaltiat ovat hyvin taitavia ja perehtyneitä taikuuden käyttäjiä mutta käytettyään taikuutta hyvin laajasti tulivat pian riippuvaisiksi siitä. Verihaltiat eivät voi elää pitkään ilman taikuutta ja tekevät mitä tahansa voidakseen käyttää sitä. Kalmoruton tuhottua Auringon kaivon (), taikavoimien lähteen, verihaltiat antautuivat käyttämään demonisia voimia. Yksi verihaltiain ryhmä, prinssi Kael'thasin johtamana, liitti voimansa Illidanin ja tämän nagojen kanssa saaden vaihtokaupassa vielä suurempia taikavoimia.


title: World of Warcraft: The Burning Crusade

text: Nyt Azerothiin jääneet verihaltiat hakevat Lauman apua päästäkseen Outlandiin yhdistäkseen voimansa Illidanin kanssa saadakseen sen palkkion, mikä heille oli avustaan luvattu. Verihaltioiden liitto Lauman kanssa järjestyi pitkälti Hyljättyjen epäkuolleiden kuningattaren, Sylvanas Windrunnerin, kautta, joka oli itse korkeahaltia ennen kuolemaansa.


title: World of Warcraft: The Burning Crusade

text: Verihaltiat ovat onnistuneet vakiinnuttamaan tukevan jalansijan Quel'Thalasiin ja nostattaneet vanhan kaupunkinsa tornit ja rakennukset, jotka tuhoutuivat Kalmoruton hyökkäyksessä Quel'Thalasin piirityksen aikana. Verihaltiat ovat jatkuvasti Wretchedien, taianhimossa järkensä menettäneiden verihaltioiden uhan alla.


title: World of Warcraft: The Burning Crusade

text: Heidän kotimaansa Quel'Thalas reunustaa Deatholmen aluetta, joka kuhisee Kalmoruton jäänteitä, jotka riivasivat verihaltiain pääkaupunkia vuosia. Eräs verihaltioiden ja Hyljättyjen ryhmittymä, Tranquillien, pitää tehtävänään puhdistaa alueen epäkuolleista.Draeneit olivat alun perin mahtava ja kehittynyt rotu, nimeltään eredar. Palavan Legioonan perustaja, Pimeyden titaani Sargeras, kiinnostui heistä heti. Hän houkutteli eredareja liittymään joukkoihinsa. Osa näistä alkoikin palvella Legioonaa muuttuen jättimäisiksi man'ari eredar -nimisiksi demoneiksi, jotka ovat samalla myös seuraavana Palavan Legioonaan komennossa Sargerasin jälkeen. Osa eredareista kuitenkin pakeni profeetta Velenin ja mystisen Pyhää Valoa kanavoivan rodun, naarujen, avulla. Näistä pakenijoista tuli uusi rotu, draenei, joka tarkoittaa "karkotettua".


title: World of Warcraft: The Burning Crusade

text: Siitä lähtien Sargeras on jahdannut pakenevia draeneita halki tunnetun maailmankaikkeuden. Jossakin vaiheessa draeneit asettuivat rauhalliseen maailmaan, jonka he nimesivät itsensä mukaan Draenoriksi. Lopulta Palavan Legioonan demonit kuitenkin löysivät tämän neitseellisen maailman ja kävivät draeneita vastaan juonitellen yleensä rauhalliset örkit käymään sotaan näitä vastaan. Draeneit melkein kuolivat sukupuuttoon, mutta voimakkaimmat johtajat, myös Velen, säilyivät hengissä. Lopulta Velen johti suuren osan jäljelle jääneistä draeneista pakoon Exodarilla, joka oli yksi kristallisen tukikohdan, Tempest Keepin, siivistä.


title: World of Warcraft: The Burning Crusade

text: Muut siivet vallanneet verihaltiat olivat kuitenkin sabotoineet sitä, joten se putosi Azerothiin. Nyt he liittyvät Liittoumaan pääasiassa johtuen vihastaan verihaltioita ja örkkejä kohtaan.


title: Ääni ja vimma (täsmennyssivu)

text: Ääni ja vimma voi tarkoittaa seuraavia asioita:


title: Dallas Stars

text: Dallas Stars on NHL-joukkue, jonka kotikaupunki on texasilainen Dallas. Nykyinen Dallas Stars pelasi nimellä Minnesota North Stars National Hockey Leaguessa vuodesta 1967 vuoteen 1993. Vuonna 1993 North Stars muutti Dallasiin. Dallas Stars pelaa liigan läntisen konferenssin keskisessä divisioonassa yhdessä Chicago Blackhawksin, Colorado Avalanchen, Minnesota Wildin, Nashville Predatorsin, St. Louis Bluesin ja Winnipeg Jetsin kanssa.


title: Dallas Stars

text: Stars on yksi eniten suomalaisia pelaajia käyttäneistä NHL:n seuroista. Siellä ovat pelanneet muun muassa Lauri Korpikoski, Esa Lindell, Jere Lehtinen, Kari Lehtonen, Jussi Jokinen, Antti Miettinen, Niklas Hagman, Niko Kapanen, Teppo Numminen, Juha Lind, Jarkko Varvio, Janne Niinimaa, Sami Helenius, Jyrki Lumme, Jyrki Jokipakka, Julius Honka ja Antti Niemi.


title: Dallas Stars

text: "(Tilanne 28.1.2019)"


title: Jääkiekko talviolympialaisissa 2002

text: Vuoden 2002 talviolympialaisten jääkiekkoturnaus pidettiin E-Centerissä ja Peaks Ice Arenalla. Turnaus oli toinen Naganon turnauksen jälkeen, kun NHL piti taukoa kisojen ajan ja kaikki parhaat pelaajat pystyivät osallistumaan turnaukseen. Kuusi ennakkoon parasta maata aloitti ottelunsa suoraan jatkolohkosta, jolloin NHL:n tauko saatiin mahdollisimman lyhyeksi. Miesten ottelut pelattiin 9.–24. helmikuuta ja naisten 11.–21. helmikuuta 2002. Naganon kisoihin verrattuna Pohjois-Amerikan maat menestyivät miehissä huomattavasti paremmin. Kummassakin sarjassa voiton vei Kanada, ja hopeaa sai Yhdysvallat. Turnaukset pelattiin eurooppalaismittaisessa kaukalossa.


title: Jääkiekko talviolympialaisissa 2002

text: Miesten turnauksessa pelattiin ensin alkulohkot, joiden voittajat Saksa ja Valko-Venäjän pääsivät jatkolohkoihin, jatkolohkoissa olivat automaattisesti mukana kuusi maata. Olympiakultaa voitti Kanada isäntämaa Yhdysvaltojen tullessa toiseksi.


title: Jääkiekko talviolympialaisissa 2002

text: Lohko A


title: Jääkiekko talviolympialaisissa 2002

text: Lohko B


title: Jääkiekko talviolympialaisissa 2002

text: Jatkolohko C


title: Jääkiekko talviolympialaisissa 2002

text:
Jatkolohko D
Naisten turnaukseen pääsivät karsintojen kautta Kazakstan ja Saksa. Turnauksessa pelattiin aluksi yksinkertainen sarja, jonka kaksi parasta kohtasivat loppuottelussa ja olympiakultaa voitti Kanada.


title: Fergie

text: Fergie Duhamel (syntyjään Stacy Ann Ferguson, s. 27. maaliskuuta 1975 Whittier, Kalifornia), taiteilijanimeltään Fergie, on yhdysvaltalainen laulaja, näyttelijä, muotisuunnittelija ja hip hop -yhtye The Black Eyed Peasin jäsen. Hän on aiemmin esiintynyt myös Wild Orchid ja Kids.inc -yhtyeissä. Fergie esiintyy myös sooloartistina.


title: Fergie

text: Fergie syntyi Whittierissä, Kaliforniassa Patrick Fergusonin ja Terri Goren esikoiseksi. Hänen uransa alkoi jo lapsena, kun hän näytteli monta vuotta sarjassa Kids Incorporated. Fergien salonkikelpoinen olemus sarjassa on varsin erilainen kuin hänen nykyinen "ghetto-funk"-tyylinsä. Hän myös ääninäytteli Sallia kahdessa Tenavat-animaatiossa. Hänen siskonsa Dana on myös työskennellyt näyttelijänä.


title: Fergie

text: Fergie on näytellyt mm. elokuvissa , Nine sekä Poseidon.


title: Fergie

text: Vuodesta 2004 Fergie seurusteli näyttelijä Josh Duhamelin kanssa. Pari kihlautui joulukuussa 2007, he avioituivat tammikuussa 2009 ja erosivat vuonna 2017. Heillä on vuonna 2013 syntynyt Axl-niminen poika.


title: Fergie

text: Fergie on toiminut Calvin Kleinin mallina.


title: Fergie

text: Fergie ja hänen kanssanäyttelijänsä Renee Sands Kids Incorporated'sta perustivat yhdessä Stefanie Ridelin kanssa 1991 R&B/Pop/Dance-yhtyeen Wild Orchid. Ensimmäisen, yhtyeen mukaan nimetyn, albumin he julkaisivat vuonna 1997 ja sitä seurasivat Oxygen (1998), Fire (2001) ja Hypnotic (2003). Debyyttialbumia myytiin miljoona maailmanlaajuisesti, mutta sen jälkeen suosio oli laskusuhdanteinen. Kolmannen albumin julkaisun kynnyksellä levy-yhtiö vetäytyi ja tämä aiheutti Fergielle vakavan henkisen kriisin, joka vaati terapiaa. Pian albumin julkaisun jälkeen hän jätti yhtyeen eli neljännellä albumilla hän ei enää esiintynyt.


title: Fergie

text: Pettymys Wild Orchidiin ajoi nuoren naisen käyttämään ekstaasia ja metamfetamiinia. Fergien paino putosi 41 kiloon. Lopulta huumeiden käyttö alkoi vaikuttaa hänen mielenterveyteensä. Syyskuussa 2006 hän kertoi Time-lehden haastattelussaan miten hän lopetti metamfetamiinin käytön ja sanoi sen olleen "vaikein poikaystävä, josta olen eronnut". Fergie uskoi taustansa lapsitähtenä vaikuttaneen paljon, koska hän oli jo nuorena oppinut peittämään tunteensa.


title: Fergie

text: Vuonna 2000 Kim Hill lähti Black Eyed Peasista ja Fergie tuli täyttämään taustalaulajan paikkaa. Viisi kappaletta Fergien kanssa levytettyään will.i.am, apl.de.ap ja Taboo pyysivät hänet mukaan yhtyeen naisvokalistiksi. Hänen mukaantulonsa myötä yhtyeen nimi muutettiin nykyiseen muotoonsa The Black Eyed Peas ja ensimmäinen neljän jäsenen voimin tehty levy Elephunk toi yhtyeen koko maailman tietoisuuteen.


title: Fergie

text: Vuonna 2006 Fergie aloitti BEP:in ohella oman soolouransa. Hänen ensimmäinen albuminsa The Dutchess julkaistiin 19. syyskuuta 2006. Albumia oli edeltänyt single "London Bridge". Albumin nimi on tahallaan väärinkirjoitettu versio Sarah Fergusonin entisestä tittelistä "Yorkin herttuatar" (englanniksi the Duchess of York) - näitä naisia kun yhdistää sukunimen lisäksi sama lempinimi.


title: Live (yhtye)

text: Live on vuonna 1988 perustettu yhdysvaltalainen vaihtoehtorockyhtye, jonka perusti alkuperäinen laulusolisti Ed Kowalczyk. Yhtye on julkaissut kahdeksan studioalbumia, kaksi kokoelmaa ja yhden livelevyn.


title: Hämeen Partiolaiset

text: Hämeen Partiolaiset oli yksi 13 partiopiiristä. Hämeen Partiolaisten toimisto oli Tampereella, jossa oli Tampereen Partiolaiset ry:n ja Hämeen Partiosäätiö rs:n kanssa yhteinen toimisto.


title: Hämeen Partiolaiset

text: Hämeen Partiolaiset perustettiin 1970-luvulla alueen poika- ja tyttöpiirien yhdistämällä toimintansa. Molemmat organisaatiot kuitenkin jatkoivat muodollista olemassaoloaan. Hämeen Partiolaiset ja Salpausselän Partiolaiset muodostivat vuoden 2010 alusta uuden Hämeen Partiopiirin.


title: Hämeen Partiolaiset

text: Piirin maantieteellinen alue ulottui lännessä Sastamalaan, idässä Hämeenlinnaan, etelässä Tammelaan ja pohjoisessa Multialle. Hämeen Partiolaisiin kuului 107 lippukuntaa, joissa toimi yhteensä noin 8000 partiolaista.


title: Sean Bergenheim

text: Sean Bergenheim (s. 8. helmikuuta 1984 Helsinki) on suomalainen entinen jääkiekkohyökkääjä.


title: Sean Bergenheim

text: Bergenheim on espoolaisen Jäähongan kasvatti. Bergenheim pelasi Jokereissa kolme kautta (2001–2004) ja voitti vuonna 2002 Suomen mestaruuden. Ennen Jokereita Bergenheim pelasi Jäähongan lisäksi muun muassa Kiekko-Vantaassa. New York Islanders varasi Bergenheimin NHL:ään ensimmäisellä kierroksella numerolla 22.


title: Sean Bergenheim

text: Bergenheim teki kolmivuotisen sopimuksen Islandersin kanssa vuonna 2003, ja pelasi 18 peliä Islandersin joukkueessa kaudella 2003–2004. NHL:n Bergenheim pelasi AHL:n Bridgeport Sound Tigersissa. Hän sai aikaan 61 ottelussa 29 tehopistettä. Kauden 2005–2006 alku kului pääosin AHL:n Bridgeportissa, jossa Bergenheim oli joukkueensa parhaita pistemiehiä. AHL-läpimurtonsa ansiosta Bergenheim sai kauden lopussa mahdollisuuden NHL:ssä ja pelasi Islandersin ykköskentässä muun muassa Aleksei Jašinin rinnalla.


title: Sean Bergenheim

text: Bergenheim ei suostunut tekemään kahden suunnan sopimusta Islandersin kanssa kesällä 2006 vaan siirtyi Venäjän superliigassa pelanneeseen Lokomotiv Jaroslavliin. Bergenheimin NHL-oikeudet pysyivät kuitenkin Islandersilla. Venäjällä Bergenheim ei pelannut kuin muutamia pelejä ja hän siirtyi loppukaudeksi 2006–2007 Ruotsin Elitserienin Frölundaan. Kesällä 2007 Bergenheim solmi vuoden yksisuuntaisen sopimuksen Islandersin kanssa. Kaudeksi 2010–2011 hän siirtyi Tampa Bay Lightningiin, jota edustaessaan hän pelasi keväällä 2011 ensimmäisen kerran NHL:n pudotuspeleissä. Bergenheim oli pudotuspeleissä joukkueensa toiseksi eniten maaleja tehnyt pelaaja tehtyään 16 ottelussa yhdeksän maalia. Heinäkuussa 2011 Bergenheim teki nelivuotisen ja 11 miljoonan dollarin sopimuksen Florida Panthersin kanssa.


title: Sean Bergenheim

text: Kauden 2012–2013 työsulun ajaksi Bergenheim sopi ottelukohtaisen sopimuksen SM-liigassa pelaavan Helsingin IFK:n kanssa..


title: Sean Bergenheim

text: Helmikuussa 2015 Florida Panthers kauppasi Bergenheimin Minnesota Wildiin.


title: Sean Bergenheim

text: Lokakuussa 2015 Bergenheim siirtyi Sveitsin NLA:ssa pelaavaan SC Berniin.


title: Sean Bergenheim

text: Bergenheim edusti vuosina 2016–2018 Ruotsalaista Frölunda HCtä. Hän lopetti uransa kaudella 2017–2018 saamansa aivotärähdyksen vuoksi helmikuussa 2018.


title: Sean Bergenheim

text: Bergenheim on edustanut Suomea alle 18-vuotiaiden ja alle 20-vuotiaiden maajoukkueissa. Miesten MM-kisoissa hän on saavuttanut jokaisella edustuskerrallaan mitalin: Latvian MM-kisoissa 2006 pronssia, Venäjän MM-kisoissa 2007 hopeaa ja Kanadan MM-kisoissa 2008 pronssia.


title: Sean Bergenheim

text: Bergenheim on Harry Harkimon kummipoika.


title: Sean Bergenheim

text: Bergenheimilla on vaimonsa Vilman kanssa kesäkuussa 2012 syntynyt poika.


title: Vesa Toskala

text: Vesa Tapani Toskala (s. 20. toukokuuta 1977 Kangasala) on suomalainen uransa lopettanut jääkiekkomaalivahti. Viimeisellä kaudellaan Toskala edusti Tampereen Ilvestä. Hän torjui perhostyylillä. Toskala oli aikakautensa maalivahdiksi melko pienikokoinen (178 cm), mutta pienen kokonsa hän korvasi reflekseillään ja nopealla hanskakädellään. Toskala pelasi urallaan yhteensä 266 NHL-ottelua.


title: Vesa Toskala

text: Toskala aloitti uransa Tampereen Ilveksessä kaudella 1995–1996 ja saavutti SM-hopeaa kaudella 1997–1998. Vuonna 1999 hän siirtyi Ruotsiin Färjestadin joukkueeseen. Siellä Toskala teki uransa ensimmäisen maalin 27. tammikuuta 2000, kun Färjestad voitti Leksandin 7–3. San Jose Sharks varasi hänet NHL:ään vuoden 2000 varaustilaisuuden neljännellä kierroksella numerolla 90. Hän siirtyi heti samana vuonna Pohjois-Amerikkaan, mutta kausi kului AHL-liigassa. Seuraavalla kaudella hän pelasi ensimmäisen NHL-ottelunsa San Josen paidassa. aikana kaudella 2004–2005 hän pelasi taas Ilveksessä. Toskala valittiin myös kaksi kertaa NHL:n viikon puolustuspelaajaksi. Sharksin päävalmentajalla Ron Wilsonilla oli nyt kaksi huipputason maalivahtia joukkueessaan, joten kauden hän kilpailutti Toskalaa ja Nabokovia keskenään. Toskala pelasi 38 ottelua kauden aikana.


title: Vesa Toskala

text: Kesäkuussa 2007 San Jose ratkaisi maalivahtitilanteensa kauppaamalla Toskalan Toronto Maple Leafsiin, jossa hän syrjäytti Toronton entisen ykkösmaalivahdin Andrew Raycroftin. Torontossa Toskala pelasi ensimmäisellä kaudellaan 66 NHL-ottelua torjuntaprosentilla 90,4 %. Seuraavalla kaudella 2008–2009 Toronton puolustuspelaaminen heikkeni entisestään, kuten myös Toskalan tilastolukemat. Hän pelasi tuolla kaudella 53 NHL-ottelua torjuntaprosentilla 89,1 %. Seuraavaksi kaudeksi Maple Leafsin General Manageriksi tuli Brian Burke, joka ei luottanut Toskalaan ja arvosteli tätä julkisesti, kuten teki myös päävalmentaja Ron Wilson. Toskalan torjuntaprosentti alkukauden 26 ottelusta oli 87,4 % ja päästettyjen maalien ottelukohtainen keskiarvo 3,66. Lopulta ruotsalainen tulokasmaalivahti Jonas Gustavsson syrjäytti Toskalan ykkösvahdin paikalta.


title: Vesa Toskala

text: Tammikuussa 2010 Toronto kauppasi Toskalan Jason Blaken kanssa Anaheim Ducksiin vaihdossa Jean-Sébastien Giguèresta. Hänet kaupattiin pian vaihdon jälkeen toisen suomalaismaalivahdin, Miikka Kiprusoffin edustamaan Calgary Flamesiin. Toskala pelasi loppukaudesta Flamesissä kuusi NHL-ottelua torjuntaprosentilla 91,8 % ja maalikeskiarvolla 2,26. Kauden päätteeksi Flames tarjosi Toskalalle miljoonan dollarin yksisuuntaista sopimusta, mistä Toskala kieltäytyi. Kaudella 2010–2011 hän piti välivuoden jääkiekosta ja matkusti vaimonsa kanssa maailman ympäri. Loppukaudesta 2010–2011 Toskala oli kuukauden lainasopimuksella AIK:n joukkueessa Elitserienissä. Hän pelasi kaksi ottelua torjuntaprosentilla 89,1 %. Kuukauden jälkeen AIK ei halunnut jatkaa sopimusta.


title: Vesa Toskala

text:
Kaudeksi 2011–2012 Toskala siirtyi takaisin kasvattajaseuraansa Ilvekseen. Ensimmäisessä ottelussaan HPK:ta vastaan hän pelasi nollapelin (3–0). Loukkaantumisista kärsinyt Toskala pelasi Ilveksessä 22 runkosarjaottelua torjuntaprosentilla 88,5 %. Ilves jäi SM-liigassa viimeiseksi ja joutui karsimaan liigapaikastaan Mestiksen mestaria Vaasan Sportia vastaan.
Toskala pelasi karsintasarjassa Ilveksen viidestä ottelusta kolme, jotka kaikki Ilves voitti. Toskalan torjuntaprosentti oli 96,4 % ja maalikeskiarvo 0,96, ja llves säilytti liigapaikkansa.


title: Vesa Toskala

text: Suomen maajoukkueessa Toskala on pelannut kaksissa arvokilpailuissa. Hän oli mukana vuosien 1999 ja 2000 MM-kilpailuissa, joista tuloksena oli MM-hopea ja MM-pronssi. Toskala oli myös mukana Salt Lake Cityn olympialaisissa 2002. Suomen päävalmentaja Raimo Summanen valitsi vuoden 2004 maailmancupiin maalivahtikolmikoksi Calgary Flamesin Miikka Kiprusoffin, Atlanta Thrashersin Kari Lehtosen sekä NHL:n runkosarjakauden 2003–2004 parhaan torjuntaprosentin omanneen San Jose Sharksin Vesa Toskalan. Toskala valittiin kolmosvahdiksi Atlanta Thrashersin Pasi Nurmisen loukkaannuttua eikä hän päässyt turnauksessa pelaamaan. Suomi saavutti hopeaa hävittyään loppuottelussa Kanadalle 3–2.


title: Barbadoksen ruumisarkut

text: Barbadoksen ruumisarkuilla tarkoitetaan 1800-luvulla Barbadoksen saarella tapahtunutta tapausta, jossa varakkaan tilanomistajan holvihaudassa ruumisarkkujen väitetään liikkuneen selittämättömästi paikoiltaan.


title: Barbadoksen ruumisarkut

text: Hautaholvi kuului Chasen perheelle, ja ensimmäisen kerran sitä käytettiin vuonna 1808. Vasta vuonna 1812 kun hautaholvi avattiin, huomattiin että lyijyarkut olivat liikkuneet. Puinen arkku oli tarinan mukaan pysynyt paikallaan. Vuosien saatossa holviin haudattiin muitakin edesmenneitä perheenjäseniä, ja aina kun holvi avattiin, olivat lyijyarkut liikkuneet.


title: Barbadoksen ruumisarkut

text: Tapaus herätti paljon huomiota ja tapausta alkoikin tutkia silloinen Barbadoksen kuvernööri Lordi Combermere. Heinäkuussa 1819 holvihauta avattiin, ja arkkujen paikat piirrettiin paperille. Seinät tarkistettiin ettei niissä ollut salakäytäviä, ja lattialle siroteltiin hienoa hiekkaa, johon jäisi mahdollisten tunkeilijoiden jalanjäljet. Holvi suljettiin, sinetöitiin, ja sisäänkäynnin eteen tuotiin iso marmorikivi, jonka nostamiseen tarvittiin 4 miestä. Huhtikuussa 1820 ovi avattiin ja arkut löydettiin paikoiltaan liikkuneina. Oven sinetti oli kuitenkin ehjä eikä lattialla näkynyt jalanjälkiä. Tämän jälkeen Lordi Combermere määräsi kaikki arkut haudattavaksi paikallisen kirkon hautausmaalle.


title: Barbadoksen ruumisarkut

text: Innokas spiritismin kannattaja, Sherlock Holmesin luoja, sir Arthur Conan Doyle esitti, että yliluonnolliset voimat liikuttelivat arkkuja vastalauseeksi sille, että ne olivat lyijyä ja näin estivät ruumiin luonnollisen maatumisen. Luonnolliseksi selitykseksi on tarjottu esimerkiksi tulvaa, joka olisi pystynyt liikuttelemaan arkkuja sotkematta hiekkaa.


title: Go Seigen

text: Wu Qingyuan (; 19. toukokuuta 1914 Fujian, Kiina – 30. marraskuuta 2014 Odawara, Japani) oli alkujaan kiinalainen gon pelaaja, joka tunnetaan paremmin japanilaisella nimellään Go Seigen. Monet pitävät häntä merkittävimpänä 1900-luvun gon pelaajista.


title: Go Seigen

text: Go Seigen syntyi Fujianin maakunnassa Kiinassa. Hänen go-taitonsa huomattiin jo nuorena ja häntä pyydettiin muuttamaan Japaniin vuonna 1928. Hänestä tuli myöhemmin Japanin kansalainen. Go Seigen ja Kitani Minoru olivat suurimmat uuden pelityylin "shin fusekin" kannattajia. Gota on verrattu Dōsakuun (1677–1702) ja Shūsakuun (1829–1862).


title: Jakaya Kikwete

text: Jakaya Mrisho Kikwete (s. 7. lokakuuta 1950 Tanganjika) oli Tansanian presidentti vuosina 2005–2015. Hän oli energiaministeri 1990−1994, valtiovarainministeri 1994−1995 ja ulkoministeri 1995−2005. Vuonna 2008 hän toimi Afrikan unionin puheenjohtajana.


title: Jakaya Kikwete

text: Kikwete suoritti taloustieteen tutkinnon Dar es Salaamin yliopistossa vuonna 1975. Valmistuttuaan hän työskenteli valtapuolue Chama Cha Mapinduzin (CCM) pääsihteerinä maaseudulla. Asevoimissa hän saavutti everstiluutnantin arvon. Hän jätti armeijan vuonna 1992 keskittyäkseen politiikkaan. Kikwete vaikutti maan hallituksessa eri tehtävissä vuodesta 1988.


title: Jakaya Kikwete

text: Kikwate valittiin presidentiksi 14. joulukuuta 2005 pidetyissä presidentinvaaleissa. Hän lupasi kampanjassaan jatkaa edeltäjänsä Benjamin Mkapan linjaa ja keskittyä erityisesti korruption kitkemiseen. Kikwete valittiin toiselle kaudelle 31. lokakuuta 2010.


title: Toivo Hyytiäinen

text: Toivo Armas Hyytiäinen (12. marraskuuta 1925 Saarijärvi – 21. lokakuuta 1978 Saarijärvi) oli suomalainen keihäänheittäjä ja olympiamitalisti. Helsingin kisoissa 1952 Hyytiäinen oli ainoa suomalainen yleisurheilussa mitalin voittanut urheilija. Hyytiäinen on myös Seppo Rädyn ja Ari Mannion lisäksi ainoa suomalainen mieskeihäänheittäjä, joka on voittanut Helsingissä käydyissä arvokisoissa mitalin.


title: Toivo Hyytiäinen

text: Hyytiäinen voitti Brysselin EM-kisoissa 1950 Suomen kisojen ainoan EM-kullan, kun hän voitti keihäskilpailun tuloksella 71,26.


title: Petri Laaksonen

text: Petri Kari Olavi Laaksonen (s. 7. elokuuta 1962 Sauvo) on turkulaislähtöinen muusikko.


title: Petri Laaksonen

text: Laaksonen kirjoitti ylioppilaaksi 1981 ja valmistui Turun yliopistosta kasvatustieteiden kandidaatiksi 1986. Musiikkia hän opiskeli Paimion musiikkikoulussa, Turun konservatoriossa, Helsingin konservatoriossa ja Sibelius-Akatemiassa. Työuransa hän aloitti Helsingin Laajasalon yläasteen ja lukion musiikinopettajana 1987 ja siirtyi vapaaksi laulajaksi ja säveltäjäksi 1994.


title: Petri Laaksonen

text: Laaksosen säveltäjänura alkoi vuonna 1985, kun Sonja Lumme voitti Laaksosen esikoissävelmällä ”Eläköön elämä” Suomen euroviisukarsinnat. Ruotsissa pidetyssä finaalissa Lumme sijoittui 9. sijalle. Vuonna 1987 Laaksonen voitti Eurovision laulukilpailun Suomen karsinnat Virve Rostin esittämällä sävelmällä ”Sata salamaa” esittämän kappaleen, joka niin ikään voitti oman vuotensa karsinnan. Belgian finaalissa Virve sijoittui sijalle 15.


title: Petri Laaksonen

text: Vuonna 1993 hänet valittiin Tapsan Tahtien Vuoden laulelmantekijäksi.


title: Petri Laaksonen

text:
Laaksonen julkaisi ensimmäisen albuminsa ”Täällä Pohjantähden alla” vuonna 1994. Levyn nimikkosävelmästä on muodostunut tärkeä osa Laaksosen uraa. Albumi myi kultaan ja platinaan oikeuttavan määrän. Sävelmä on totuttu kuulemaan niin kirkko- ja joulukonserteissakin. Laulu on julkaistu muun muassa vuonna 2010 ilmestyneessä Hopeinen laulukirja: 180 suosikkilaulua -kirjassa. Jo tätä aikaisemmin 1994 Petri Laaksonen julkaisi Anna-Mari Kaskisen sanoittaman "Mukulamessu"-levyn. Vuonna 1995 ilmestyi "Sininen hetki" -levy, joka ylsi myöhemmin kultalevymyyntiin.
Vuonna 1996 ilmestynyt "Janoinen sydän" sisälsi lukuisan määrän tarttuvia, melodisia sävellyksiä. "Köyhän ralli", "Kesä, älä mee", "Yhä uudelleen kanssasi lähtisin", "Gabriela", "Kevään leikit" ja "Aamuyö" osoittivat Laaksosen ammattitaidon. Levy on myynyt kultaa.


title: Petri Laaksonen

text: Laaksonen on tunnettu myös hengellisen musiikin säveltäjänä ja esittäjänä. Vuonna 2007 ilmestynyt "Katso, sinä elät" -levy on ollut menestys kirkkokonserttien yhteydessä. Hänen tekemiään lauluja lauletaan usein esimerkiksi tuomasmessuissa. Hän on myös Helsingin Tuomiokirkkoseurakunnan seurakuntaneuvoston sekä Helsingin yleisen kirkkovaltuuston jäsen.


title: Petri Laaksonen

text: Petri Laaksonen on säveltänyt musiikkia myös näytelmiin "Kadonnut ääni" (1988), "Silkkikivi" (2000), "Levottomat sielut" (2006), "Paksun Kertun balladi" (2007), "Yön halki saapukaa" (2007) ja "Pyhättömien kylä" (2008). Laaksonen toimii myös vuonna 1991 perustamansa Laaksosen entisistä oppilaista koostuvan mieskuoro "Könsikkäiden" johtajana.


title: Stray Cats

text: Stray Cats, alk. "Tom Cats" on rockabilly-yhtye, jonka perustivat Brian Setzer, Lee Rocker  (oikealta nimeltään Leon Drucker) ja Slim Jim Phantom (oikealta nimeltään James McDonnell) vuonna 1979.


title: Stray Cats

text: Yhtyeen tunnettuja kappaleita ovat mm. "Rock This Town", "Runaway Boys", "Stray Cat Strut", "Rumble In Brighton", "Look At That Cadillac", "Blast Off", "Baby Blue Eyes", "Rev It Up And Go", "You Don't Believe Me" ja "She's Sexy and 17".


title: Stray Cats

text: Yhtyeen 1950-luvun musiikki ei sopinut silloiseen Amerikkaan, ja yhtye päätti lähteä Lontooseen.


title: Stray Cats

text: Erään keikan jälkeen Lontoossa yhtye tapasi tuottaja Dave Edmundsin, joka tarjosi levytyssopimusta, ja Stray Catsin ensimmäinen albumi julkaistiin Britanniassa vuonna 1981. Hyvin menestynyt levy sisälsi kappaleet "Rock This Town", "Runaway Boys" "Stray Cat Strut" ja "Storm The Embassy"


title: Stray Cats

text: Seuraava albumi "Gonna Ball" sai huonoa palautetta, ja yhtye päätti palata Yhdysvaltoihin.


title: Stray Cats

text: Yhtye teki EMI American kanssa levytyssopimuksen, ja vuonna 1982 ilmestyi Yhdysvalloissa "Built For Speed", joka oli yhtyeen debyytti Atlantin länsipuolella. Levylle valittiin kahden ensimmäisen albumin kappaleita. Seuraavana vuonna yhtye julkaisi kolmannen albuminsa "Rant N' Rave With The Stray Cats", joka sisälsi kappaleet "She's Sexy & 17" ja "I Won't Stand In Your Way" sekä "Look At That Cadillac".


title: Stray Cats

text: Stray Cats "hajosi" vuonna 1986 albumin "Rock Therapy"n jälkeen. Yhtye yritti samana vuonna comebackia, mutta suosio jäi vaisuksi. 1980-luvun lopulla julkaistiin albumi "Blast Off!", ja yhtye oli taas jonkin aikaa suosittu maailmanlaajuisestikin, mutta vuonna 1993 yhtye päätti pitää taukoa jälleen .


title: Stray Cats

text: Stray Cats -yhtyeen jäsenet lähtivät omille teilleen. Brian Setzer perusti 1990-luvun lopulla Brian Setzer Orchestran, josta tuli pian hyvin suosittu, ja Leen ja Slimin perustama Swing Catskin sai myös hieman mainetta. Lisäksi he soittivat kokoonpanossa Phantom, Rocker & Slick. Myös Lee Rocker esiintyy ja on levyttänyt omiin nimiinsä Stray Catsin ohella.


title: Jaakko Salo

text: Jaakko Elias Salo (22. helmikuuta 1930 Viipuri – 13. kesäkuuta 2002 Helsinki) oli suomalainen äänilevytuottaja, säveltäjä, kapellimestari ja sovittaja. Hän oli Suomen sodanjälkeisen musiikkimaailman keskeisimpiä vaikuttajia.


title: Jaakko Salo

text: Ylioppilaaksi tultuaan Jaakko Salo opiskeli musiikkitiedettä Helsingin yliopistossa ja aloitti samaan aikaan muusikonuransa pianistina Ronnie Kranckin yhtyeessä. Vuosina 1956–1964 hänellä oli oma yhtye, jonka solisteina olivat Seija Karpiomaa ja Vieno Kekkonen. Hän toimi Scandia-yhtiön levytyspäällikkönä 1950-luvun lopulta alkaen, ja hän vaikutti Suomessa olennaisesti niin sanotun jazziskelmän kehitykseen. 1960-luvulla hän oli Jukka Virtasen, Aarre Elon ja Matti Kuuslan VEK-tuotantoryhmän tärkeä taustavoima. Scandian siirryttyä Finnlevyn omistukseen 1970-luvun alkupuolella Salo ryhtyi Finndisc-levy-yhtiön tuotantopäälliköksi. Salo oli Uuden iloisen teatterin perustajajäsen, ja hän toimi UIT:n revyiden käsikirjoittajana, musiikin sovittajana ja kapellimestarina vuosina 1979–2002. Hänellä oli merkittävä osa Juha ”Watt” Vainion laulutuotannossa tämän viimeisinä vuosina.


title: Jaakko Salo

text: Peter von Bagh ja Ilpo Hakasalo ovat "Iskelmän kultaisessa kirjassa" luonnehtineet Jaakko Saloa suomalaisen kevyen musiikin ”harmaaksi eminenssiksi”. Salo ei juuri esiintynyt sooloartistina, mutta hän oli säveltäjänä, sovittajana ja pianistina merkittävä taustavaikuttaja. Esimerkiksi Olavi Virran levytykset ”Hopeinen kuu” ja ”Vihreät niityt” ovat Jaakko Salon sovittamia. Salo muokkasi monia Unto Monosen tangoja levytyskuntoon ja jopa yhdisteli Monosen sävelmäluonnoksia yhtenäisiksi kappaleiksi.


title: Jaakko Salo

text: Jaakko Salo tunnetaan myös useiden Spede Pasasen elokuvien musiikista, joista tunnetuin on Uuno Turhapuro -elokuvien musiikki. Yhdessä Sauvo Puhtilan ja Eino Virtasen kanssa Salo ideoi "Saukki & Oravat" -laulut, joissa Virtanen esiintyi Pikkuoravien ääninä ja Saukki omana itsenään. Salon iskelmätuotanto jäi suppeaksi hänen muiden työkiireidensä vuoksi.


title: Jaakko Salo

text: Ensimmäisen vaimonsa kuoltua Jaakko Salo avioitui vuonna 2001 pitkäaikaisen ystävänsä ja työtoverinsa, laulaja ja näyttelijä Marjatta Leppäsen kanssa. Salo menehtyi äkilliseen sairauskohtaukseen Helsingin Linnanmäen Peacock-teatterissa juuri ennen "Magiaa mahantäydeltä" -revyyn esitystä, jossa hänen oli tarkoitus olla kapellimestarina.


title: Timo Kalli

text: Timo Juhani Kalli (s. 22. helmikuuta 1947 Kiukainen) on maanviljelijä, keskustalainen poliitikko sekä entinen eduskunnan puhemies. Hän on toiminut kansanedustajana Satakunnan vaalipiiristä vuodesta 1991 lähtien.


title: Timo Kalli

text: Vuodesta 2009 Kalli on ollut Euran kunnanvaltuuston puheenjohtaja. Aiemmin hän vaikutti Kiukaisten kunnanvaltuustossa vuosina 1973–2008 ja valtuuston puheenjohtajana vuosina 1979–1980. Kiukaisten kunnanhallituksen puheenjohtajana hän toimi vuosina 1981–1991.


title: Timo Kalli

text: Kallinen oli keskustan Satakunnan piirin puheenjohtaja vuosina 1980–2003. Hänet valittiin ensimmäisen kerran eduskuntaan vuoden 1991 vaaleissa Turun läänin pohjoisesta vaalipiiristä.


title: Timo Kalli

text: Vuosina 2003–2011 Kalli oli keskustan eduskuntaryhmän puheenjohtaja. Vuoden 2007 eduskuntavaalien jälkeen hän toimi vajaan kuukauden verran eduskunnan puhemiehenä.


title: Timo Kalli

text: Vuoden 2015 eduskuntavaalien jälkeen Kalli valittiin valtiovarainvaliokunnan puheenjohtajaksi ja suuren valiokunnan jäseneksi. Hän on aiemmin toiminut puheenjohtajana myös eduskunnan pankkivaltuustossa (2008–2011) ja maa- ja metsätalousvaliokunnassa (1995–2003). Kalli jättää eduskunnan vuoden 2019 eduskuntavaaleissa.


title: Timo Kalli

text: Vuoden 2007 eduskuntavaalien jälkeen Kalli ei halunnut paljastaa vaalikampanjansa tukiyhdistyksen saamia rahasummia Yleisradion "A-studion" haastattelussa. Vaalirahoituslaki velvoitti tuolloin ilmoittamaan kaikki yli 1 700 euron suuruisten lahjoitusten tekijät. Toukokuussa 2008 Kalli antoi lausunnon, jonka mukaan kyseistä lakia ei tarvitse noudattaa, koska sen rikkomisesta ei ole säädetty rangaistusta.


title: Timo Kalli

text: Kallin lausunnosta syntyi pitkäkestoinen vaalirahoituskohu, jonka seurauksena Kalli myöhemmin paljasti lahjoittajansa ja kertoi palauttavansa rahat yrityksille. Kallin 56 000 euron vaalirahoituksesta valtaosa oli peräisin tahoilta, jotka hän jätti nimeämättä. Hänen suurimpia tukijoitaan olivat olleet Ruukki Group 20 000 eurolla sekä Ajanta Oy ja Kehittyvien maakuntien Suomi, joista kumpikin lahjoitti kampanjaan 10 000 euroa. Heinäkuussa 2009 vaalirahakeskustelun yhteydessä Kalli toivoi, että puolueen asioita käsiteltäisiin sisäisesti eikä julkisuudessa.


title: Timo Kalli

text: Kallilla on ollut useita luottamustoimia. Hän on toiminut muun muassa Kemiran hallintoneuvostossa (1992–2004, puheenjohtajana 1995–2004), Fortumin hallintoneuvoston puheenjohtajana (2004–2008) sekä Sitran hallintoneuvostossa (2005–2006, 2008–). Vuosina 1985–1994 hän oli Valion hallintoneuvoston jäsen.


title: Timo Kalli

text: Vuosina 1982–2012 Kalli toimi Osuuskunta Satamaidon hallituksen puheenjohtajana. Hän on ollut myös Metsäkeskus Tapion johtokunnan puheenjohtaja (1991–1995), Länsi-Suomen metsänomistajien hallituksen puheenjohtaja (1997–2009) ja Maa- ja metsätaloustuottajain Keskusliitto MTK:n metsäjohtokunnan jäsen vuoteen 2010. Vuosina 2005–2008 Kalli oli Satakunnan sairaanhoitopiirin valtuuston puheenjohtaja.


title: Timo Kalli

text: Helmikuussa 2009 Kalli puolusti Vanhasen toisen hallituksen esitystä nostaa eläkeikää 63 vuodesta 65 vuoteen. Hän perusteli eläkeiän nostoa keinona välttää maahanmuuttoa: ”mitä useampi suomalainen voidaan pitää pidempään töissä, niin sillä voidaan hillitä myös maahanmuuttoa”.


title: Timo Kalli

text: Kalli on ollut vuodesta 1969 naimisissa Ritva Uusitalon kanssa. Heillä on seitsemän lasta; viisi poikaa ja kaksi tyttöä. Sotilasarvoltaan Kalli on ylikersantti.


title: Martti Korhonen

text: Martti Allan Korhonen (s. 27. helmikuuta 1953 Oulu) on suomalainen vasemmistoliittoa edustava poliitikko. Hän on puolueen entinen puheenjohtaja ja toimi kansanedustajana vuosina 1991–2015 ja Lipposen II hallituksen alue- ja kuntaministerinä vuosina 1999–2003. Hän on toiminut myös Oulun kaupunginvaltuutettuna.


title: Martti Korhonen

text: Korhonen on koulutukseltaan autonasentaja. Hän työskenteli ammatissa 1971–1985 ja pääluottamusmiehenä 1986–1991. Kunnallisvaaleissa 1984 Korhonen nousi Oulun kaupunginvaltuustoon SKDL:n listalta. Hän oli myös kansandemokraattien (Liike 88) valitsijamies presidentinvaaleissa 1988. Korhonen kuului KTV:n liittovaltuustoon vuosina 1986–1991.


title: Martti Korhonen

text: Korhonen nousi kansanedustajaksi ensimmäisen kerran vuoden 1991 eduskuntavaaleissa. Hän toimi vasemmistoliiton eduskuntaryhmän puheenjohtajana kesästä 1997 kevääseen 1999 ja uudelleen keväästä 2003 toukokuuhun 2006, jolloin hänet valittiin puolueen puheenjohtajaksi. Korhonen voitti johtajakilvan toisella kierroksella Paavo Arhinmäen äänin 273–150. Kesäkuun 2007 puoluekokouksessa Korhonen valittiin vuoteen 2010 kestävälle jatkokaudelle. Vuosina 1995–1998 Korhonen oli puolueensa varapuheenjohtaja ja 1998 hän hävisi taiston puheenjohtajuudesta niukasti Suvi-Anne Siimekselle.


title: Martti Korhonen

text: Korhonen toimi alue- ja kuntaministerinä Lipposen II hallituksessa vuosina 1999–2003. Hän on ollut liikenne- ja viestintävaliokunnan puheenjohtaja huhtikuusta 2007. Vuonna 2000 Korhonen jäi pois kaupunginvaltuustosta, mutta hän palasi kunnallispolitiikkaan vaaleissa 2008 ja keräsi Oulun suurimman äänisaaliin.


title: Martti Korhonen

text: 10. kesäkuuta 2009 Korhonen ilmoitti eroavansa vasemmistoliiton puheenjohtajan tehtävistä. Päätöstä edelsi puolueen tappio europarlamenttivaaleissa, joiden lopputuloksena se menetti ainoan paikkansa Euroopan parlamentissa. Vuonna 2013 Korhonen hyökkäsi vahvasti Talvivaaraa vastaan ja vaati Pekka Perän eroa.


title: Martti Korhonen

text: Eduskunnassa Korhonen oli muun muassa liikenne- ja viestintävaliokunnan puheenjohtaja ja puhemiesneuvoston ja eduskunnan pankkivaltuuston jäsen.


title: Martti Korhonen

text: Korhonen on asunut lapsuudestaan lähtien Oulun Koskelankylässä. Hän on harrastanut muun muassa musiikkia, ralliautoilua ja purjehdusta. Korhosen ensimmäinen vaimo Riitta Korhonen (o.s. Tuukkanen, avioliitto 1972) kuoli syöpään kesällä 2006. Heillä on kaksi aikuista poikaa. 2. helmikuuta 2012 Korhonen vihittiin toiseen avioliittoonsa Oulun apulaiskaupunginjohtajaksi valitun Piia Rantalan kanssa.


title: Matti Kangas

text: Matti Eino Antero Kangas (s. 25. marraskuuta 1944 Toivakka) on suomalainen poliitikko. Hän oli Vasemmistoliiton kansanedustajana Keski-Suomen vaalipiiristä vuosina 1999–2011. Jyväskylän kaupunginvaltuustossa Kangas on ollut vuodesta 1996 lähtien.


title: Matti Kangas

text: Ennen uraansa eduskunnassa Kangas oli pitkään aktiivinen ammattiyhdistysliikkeessä. Kankaan työuraan kuuluu puunjalostusteollisuudessa työskenteleminen ja toiminta työsuojeluvaltuutettuna.


title: Matti Kangas

text: Kangas ei asettunut ehdolle enää eduskuntavaaleissa 2011.


title: Hyperbolinen funktio

text: Hyperboliset funktiot ovat eksponenttifunktion avulla määriteltyjä matemaattisia funktioita, jotka useilta ominaisuuksiltaan muistuttavat trigonometrisia funktioita.


title: Hyperbolinen funktio

text: Hyperbolinen sini määritellään eksponenttifunktion avulla seuraavasti:


title: Hyperbolinen funktio

text: Hyperbolinen kosini, joka tunnetaan myös ketjukäyränä, on vastaavasti:


title: Hyperbolinen funktio

text: Näiden suhde on hyperbolinen tangentti


title: Hyperbolinen funktio

text: Hyperbolinen kotangentti, sekantti ja kosekantti määritellään näiden avulla samalla tavalla kuin trigonometriset vastineensa:


title: Hyperbolinen funktio

text: Hyperbolisten funktioiden muunnoskaavat muistuttavat vastaavien trigonometristen funktioiden muunnoskaavoja:


title: Hyperbolinen funktio

text: Hyperbolisten funktioiden käänteisfunktiot ovat areafunktioita.


title: Hyperbolinen funktio

text: Samaan tapaan kuin yksikköympyrän (x + y = 1) pisteillä (x, y) on trigonometrisiin funktioihin perustuva parametriesitys:


title: Hyperbolinen funktio

text: voidaan yksikköhyperbelin (x - y = 1) pisteiden koordinaatit esittää muodossa


title: Hyperbolinen funktio

text: Tästä johtuukin nimitys hyperboliset funktiot.


title: Hyperbolinen funktio

text: Toisin kuin trigonometriset funktiot, hyperboliset funktiot eivät kuitenkaan ole reaalilukualueessa jaksollisia.


title: Hyperbolinen funktio

text: Hyperbolinen sini ja kosini ovat toistensa derivaattoja:


title: Hyperbolinen funktio

text: Hyperbolisen tangentin derivaatta on


title: Hyperbolinen funktio

text: Sekä trigonometriset että hyperboliset funktiot voidaan määritellä myös kompleksiluvuille. Koska Eulerin kaavojen mukaan eksponenttifunktio määritellään kompleksiluvuille trigonometristen funktioiden avulla seuraavasti:


title: Hyperbolinen funktio

text: saadaan tästä hyperbolisille funktioille lausekkeet:


title: Hyperbolinen funktio

text: Täten kompleksialueessa trigonometriset ja hyperboliset funktiot liittyvät läheisesti toisiinsa. Kompleksialueessa myös hyperboliset funktiot ovat jaksollisia: hyperbolisen sinin ja kosinin jakso on formula_26, hyperbolisen tangentin formula_27.


title: Anne Holmlund

text: Anne Elisabeth Holmlund (s. 18. huhtikuuta 1964 Pori) on suomalainen poliitikko. Hän oli kokoomuksen kansanedustaja vuosina 2002–2015 ja toimi vuosina 2007–2011 sisäasiainministerinä Vanhasen toisessa hallituksessa ja Kiviniemen hallituksessa.


title: Anne Holmlund

text: Holmlund on ollut Ulvilan kaupunginvaltuustossa vuodesta 1989 ja toimi valtuuston puheenjohtajana vuosina 2001–2002 ja 2005–2007. Kaupunginhallituksessa hän oli vuosina 1993–2000 ja kaupunginhallituksen varapuheenjohtaja 2003–2004.


title: Anne Holmlund

text: Holmlund valmistui ylioppilaaksi Porin Lyseosta vuonna 1983, minkä jälkeen hän työskenteli myyntisihteerinä isänsä Kauppahuone Ilmari Holmlundilla. Vuonna 1987 hän valmistui ylioppilasmerkonomiksi Porin kauppaoppilaitoksesta.


title: Anne Holmlund

text: Vuoden 1988 kunnallisvaaleissa Holmlund nousi ääniharavana Ulvilan valtuustoon. Eduskuntaan hän nousi vuonna 2002 varasijalta Satakunnan vaalipiiristä Olli-Pekka Heinosen siirtyessä johtajaksi Yleisradioon.


title: Anne Holmlund

text: Vaalikaudella 2011–2015 Holmlund oli lakivaliokunnan puheenjohtaja. Hän oli valiokunnan jäsen myös vuosina 2006–2007. Holmlundin ollessa puheenjohtajana valiokunta käsitteli muun muassa sukupuolineutraalia avioliittolakia, jota Holmlund vastusti adoptio-oikeuden vuoksi. Holmlund on ollut jäsen myös hallintovaliokunnassa (2014–2015), työelämä- ja tasa-arvovaliokunnassa (2002–2007, varapuheenjohtaja 2003–2007, puheenjohtaja 2007), sosiaali- ja terveysvaliokunnassa (2006) ja ympäristövaliokunnassa (2002–2003).


title: Anne Holmlund

text: Holmlundin muita luottamustehtäviä eduskunnassa ovat olleet muun muassa valtion asuntoneuvoston jäsenyys (2002–2003), Pohjoismaiden neuvoston Suomen valtuuskunnan jäsenyys (2003–2004) ja Kelan valtuuston varajäsenyys (2003–2006) ja jäsenyys (2006–2007). Vuosina 1997–2005 Holmlund oli Suomen Kuntaliiton hallituksen varajäsen.


title: Anne Holmlund

text: Vuonna 2007 kokoomuksen eduskuntaryhmä ja puoluehallitus valitsivat eduskuntaryhmän varapuheenjohtajana toimineen Holmlundin sisäministeriksi Vanhasen II hallitukseen (2007–2010). Hän jatkoi tehtävässä Kiviniemen hallituksessa (2010–2011).


title: Anne Holmlund

text: Hallitustaipaleen alussa Holmlund nimitti erityisavustajakseen varatuomari Ilkka Salmen, joka oli entinen Ville Itälän erityisavustaja. Suojelupoliisin johtaja Seppo Nevalan jättäessä virkansa Holmlund nimitti Salmen Supon johtoon, minkä jälkeen erityisavustajaksi valittiin Sami Paatero. Paatero on Holmlundin poliisiylijohtajan virkaan nimittämän Mikko Paateron poika. Mikko Paatero kiisti "Ilta-Sanomissa" jo ennen nimitystään olevansa asiassa jäävi. Sekä Paaterot että Salmi ovat kotoisin Holmlundin kotiseuduilta Länsi-Suomesta. "Savon Sanomien" pääkirjoituksessa toimittaja Hannu Virtanen arvosteli Holmlundin suosineen virkanimityksissä kokoomusta. Salmea ja Paateroa tehtävässä seuranneet Kristiina Kokko ja Karoliina Vuopala ovat kotoisin Uudeltamaalta. Holmlundin valtiosihteerinä toimi vuoden 2009 alusta OTK, ylijohtaja Antti Pelttari.


title: Anne Holmlund

text: Vuonna 2008 Kauhajoen koulusurmien jälkeen SDP:n Liisa Jaakonsaari ja vasemmistoliiton Annika Lapintie vaativat Holmlundin eroa, koska Holmlund ei heidän mielestään ryhtynyt uudistamaan aselainsäädäntöä tarpeeksi nopeasti Jokelan koulusurmien jälkeen. Uudistettu aselaki astui voimaan vuonna 2011. Sen myötä uusien käsiaselupien myöntämisperusteita tiukennettiin merkittävästi. Uudistus ei koske vanhoja lupia.


title: Anne Holmlund

text: Maaliskuussa 2010 Holmlund teki päätöksen hätäkeskusten sijoituspaikoista. Tampereen hätäkeskus lakkautettiin ja sen toiminnot siirrettiin Holmlundin kotiseudulle Poriin. Hätäkeskusten uudet paikkakunnat valittiin ennalta määriteltyjen kriteerien mukaisesti. Hätäkeskusten oli muun muassa oltava riittävän suuria, jotta työtilaa riittää kaikille päivystäjille. Hätäkeskuksien toimintamenoja ei haluttu käyttää suurempien toimitilojen rakentamiseen vaan toiminnan kehittämiseen. Porin valintaan vaikutti myös siellä sijaitseva valtakunnallinen hätäkeskus, joka ohjaa muiden yksiköiden toimintaa. Porin hätäkeskuksen johtaja tyrmäsi "Satakunnan Kansassa" tamperelaisten väitteet suuremmista tiloista ja kotiinpäin vetämisestä.


title: Anne Holmlund

text: Anne Holmlundin isä oli porilainen kunnallispoliitikko ja leipomoalan yrittäjä Ilmari Holmlund. Holmlund on naimisissa maalaamoyrittäjä Jarmo Peltomaan kanssa. He muuttivat Ulvilaan vuonna 1986 ja avioituivat vuonna 1991.


title: Juha Kotilainen

text:
Juha Kotilainen (s. 21. toukokuuta 1955 Raahe) on suomalainen oopperalaulaja, baritoni, bassobaritoni.
Kotilainen opiskeli kirkkomusiikkia Sibelius-Akatemian Kuopion osastossa 1978 – 82 Olavi Hautsalon johdolla ja Sibelius-Akatemiassa 1982 - 85 Matti Tuloiselan johdolla. Lauludiplomin hän suoritti 1985..


title: Juha Kotilainen

text: Kotilainen on esiintynyt suurten kirkkomusiikkiteosten solistina sekä Suomen Kansallisoopperan ja muiden suomalaisten oopperoiden lavoilla. Kansallisoopperassa hän esiintyi ensi kerran 1986 ja on sen jälkeen ollut vakituinen vierailija siellä. Hänen ensimmäinen roolinsa siellä oli Tuhkimon Dandini. Vuosina 1992-97 hän oli kiinnitettynä Essenin Aalto-teatteriin. Hän on vieraillut säännöllisesti Saksan, Belgian ja Ranskan oopperataloissa.


title: Juha Kotilainen

text: Kotilainen laulaa myös liediä. Pianistina hänellä on usein ollut Ilmo Ranta tai Gustav Djupsjöbacka.


title: Juha Kotilainen

text: Kesällä 2010 Kotilainen lauloi pääroolin (Yrjö Jylhän roolin) Ilmajoen Musiikkijuhlilla kantaesitetyssä Ilkka Kuusiston oopperassa "Taipaleenjoki".


title: Juha Kotilainen

text: Juha Kotilaisen soololevy, kansanlaulusovituksia sisältävä "Apilankukka" (FC Records) julkaistiin 2012.


title: Kalevi Lamminen

text: Nils Paavo Kalevi Lamminen (s. 22. maaliskuuta 1935 Ahlainen) on suomalainen poliitikko, joka toimi kokoomuksen kansanedustajana vuosina 1987–1999 ja 2003–2007. Viimeisellä kaudellaan hän oli eduskunnan ikäpuhemies. Lamminen oli 16 vuotta puolustusvaliokunnan jäsenenä ja toimi myös kahdeksan vuotta sen puheenjohtajana. Hänen sotilasarvonsa on majuri.


title: Kalevi Lamminen

text: Jyväskylän yliopistosta vuonna 1970 erityisopettajaksi valmistunut Lamminen oli Porin kaupunginvaltuuston jäsen 1977–1996 ja 2000–2004. Vuonna 2004 Lamminen muutti Pohjois-Savoon Kiuruvedelle puolisonsa tultua valituksi paikkakunnan perusturvajohtajaksi. Vuonna 2005 hänet valittiin Kiuruveden kaupunginhallitukseen ja 2008 kunnallisvaaleissa myös kaupunginvaltuustoon. Hän toimi Kiuruveden kaupunginhallituksen puheenjohtajana, muttei asettunut ehdolle enää 2012 vaaleissa. Presidentin valitsijamehenä Lamminen oli vuoden 1988 vaaleissa.


title: Kalevi Lamminen

text: Kalevi Lamminen on ollut näkyvimpiä Suomen NATO-jäsenyyden kannattajia.


title: Kalevi Lamminen

text: Lamminen on myös entinen maaottelutason lentopalloilija. Porin Pyrinnössä pelannut Lamminen edusti Suomea kuudessa A-maaottelussa vuonna 1955.


title: Medal of Honor: Allied Assault

text: Medal of Honor: Allied Assault (lyhennettynä MoHAA) on 2015:n kehittämä ja Electronic Artsin julkaisema ensimmäisen persoonan ammuntapeli. Peli hyödyntää id Tech 3 -pelimoottoria ja se on ensimmäinen "Medal of Honor" -pelisarjan julkaisu Microsoft Windowsille. Pelin tapahtumat sijoittuvat toisen maailmansodan Euroopan ja Pohjois-Afrikan taisteluihin jalkaväen silmin.


title: Medal of Honor: Allied Assault

text: Pelihahmona ohjataan US Army Rangersin luutnantti Mike Powellia, joka työskentelee OSS:lle. Pelin yksinpelin tehtävissä hyökätään natsi-Saksan tukikohtaan Algeriassa ja Norjassa sekä noustaan maihin Omaha Beachilla Normandian maihinnousussa. Maihinnousun mallina on käytetty Steven Spielbergin ohjaaman elokuvan "Pelastakaa sotamies Ryanin" Omaha Beach -kohtausta, sillä Spielberg oli pelin tekemisessä mukana.


title: Medal of Honor: Allied Assault

text: Peli on myös uudelleen julkaistu nimellä "Medal of Honor: Allied Assault Deluxe Edition". Paketti sisältää pelin lisäksi "Spearhead"-lisäosan, kaksi strategiaopasta, "Allied Assault" -soundtrackin ja esittelyn "ista". Myöhemmin julkaistu "Medal of Honor Allied Assault War Chest" -paketti sisältää pelin lisäksi "Spearhead"- ja "Breakthrough"-lisäosat.


title: Medal of Honor: Allied Assault

text: Pelin virallinen verkkopelaaminen loppui 30. kesäkuuta 2014.


title: Medal of Honor: Allied Assault

text: "" on ensimmäinen "Allied Assaultin" lisäosa, jonka kehitti EA Los Angeles. "Spearhead" sisältää kolme Eurooppaan sijoittuvaa taistelua, jotka pelaaja pelaa kersantti Jack Barnesin silmin. Lisäosassa isketään Atlantin vallin taakse Normandian maihinnousussa, pidetään linjat Ardennien taistelussa ja vallataan Berliini puna-armeijan avustuksella. Osassa lisäosan tehtävissä on käytetty mallina HBO:n minisarjaa "Taistelutoverit".


title: Medal of Honor: Allied Assault

text: "" on toinen "Allied Assaultin" lisäosa, jonka kehitti TKO Software. Lisäosassa pelaaja pelaa kersantti John Bakerin silmin. Lisäosa sisältää Kasserinen solan taistelun, joka on käännekohta Pohjois-Afrikan taisteluille, ja liittoutuneiden rantautuminen Sisiliaan vuonna 1943, ja kilpailu Italian Messinasta George Pattonin 7. armeijan ja Bernard Montgomeryn 8. armeijan välillä sekä puolustustaistelu Italian Anziosta.


title: Savonlinnan tuomiokirkko

text: Savonlinnan tuomiokirkko on Savonlinnan seurakunnan pääkirkko, joka sijaitsee Savonlinnassa. Kirkko on rakennettu vuosina 1874–1878. Tyyliltään kirkko noudattaa uusgotiikkaa. Se oli vuosina 1897–1925 silloisen Savonlinnan hiippakunnan tuomiokirkkona ja on säilyttänyt tuomiokirkon nimen. Nykyään Mikkelin hiippakuntaan kuuluvana se on Suomen ainoa tuomiokirkko, joka ei ole hiippakuntansa pääkirkko.


title: Savonlinnan tuomiokirkko

text: Kirkossa on korkea, suippo torni sekä holvissa, ovissa ja ikkunoissa on suippokaaret. Täten se edustaa tyyliltään uusgotiikkaa. Kirkkoon mahtuu 1000 henkilöä ja sen korkeus ristin huippuun on 51 metriä. Kirkon valmistuttua se ei ollut kaikkien vanhaan puukirkkoon tottuneiden mieleen, joten tiilistä kirkkoa alettiin kutsua ”kirahviksi”.


title: Savonlinnan tuomiokirkko

text: Ensimmäisen suunnitelman kirkon rakentamiseksi oli tehnyt Carl Albert Edelfelt, mutta sitä pidettiin liian suurena toteutettavaksi. Merkittävin ero alkuperäisen ja toteutuneen suunnitelman välillä oli kirkon koko.


title: Savonlinnan tuomiokirkko

text: Paavo Leinonen on maalannut uuden alttaritaulun "Jeesus Getsemanessa" ja Antti Salmenlinna alttarikuorin kattofreskon.


title: Savonlinnan tuomiokirkko

text: Savonlinnan asukkaat joutuivat käymään Säämingin kirkossa Poukkusalmessa, koska kaupungissa ei ollut omaa kirkkoa. Läänin kuvernööri Aleksander Thesleff määräsi kirkon rakentamisesta vuonna 1850, ja Savonlinnan asukkaiden ja sääminkiläisten riita Savonlinnaan rakennettavan kirkon sijaintipaikasta päättyi kuvernöörin määrättyä sijaintipaikaksi Savonniemen. Vanha kirkko alkoi rappeutua ja käymään pieneksi. Rakentamispäätös tehtiin kuitenkin vasta vuonna 1869, sillä suuret nälkävuodet ja sääminkiläisten jarrutus lykkäsivät kirkon rakentamista.


title: Savonlinnan tuomiokirkko

text:
Kirkon on suunnitellut arkkitehti Axel Hampus Dalström ja se on rakennettu vuosina 1874–1878.
Pietarista tuli töihin muurareita ja Viipurista puuseppiä. Johan Kolis valittiin urakoitsijaksi ja hänen vävynsä Otto Stadius jatkoi hänen työtään hänen kuoltuaan. Erik Kuorikoski toimi vastaavana rakennusmestarina, mutta käytännössä työstä vastasi Kustaa Laukkanen.


title: Savonlinnan tuomiokirkko

text: Vuonna 1896 Viipurin ja Mikkelin läänien seurakunnista sekä osasta Kuopion läänin alueilla sijaitsevia seurakuntia muodostettiin uusi Savonlinnan hiippakunta. Tällöin Savonlinnan kirkosta tuli uuden hiippakunnan tuomiokirkko. Ensimmäinen piispa oli Gustaf Johansson, joka oli sittemmin pitkäaikainen Suomen arkkipiispa. Koska piispanistuin siirrettiin vuonna 1925 Viipuriin ja sieltä myöhemmin Mikkeliin, kirkko ei enää nykyään ole minkään hiippakunnan tuomiokirkko, mutta sillä on yhä tuomiokirkon nimi.


title: Savonlinnan tuomiokirkko

text: Talvisodassa 1. maaliskuuta 1940 Savonlinnan kaupunkia pommitettiin ja kirkko raunioitui pahasti. Kirkko rakennettiin uudelleen vuosina 1947–1948 arkkitehti Bertel Liljequistin suunnitelmien mukaan ja vihittiin uudelleen käyttöön 4. joulukuuta 1949. Kirkko ei rakentamisen jäljiltä noudattanut täysin alkuperäistä tyyliä, vaan esimerkiksi goottilaisia piirteitä vähennettiin.


title: Savonlinnan tuomiokirkko

text: Kirkko peruskorjattiin 1990–1991 Ansu Ånströmin suunnitelmien mukaan. Alkuperäisessä asussaan kirkossa oli paljon puupintaa. Peruskorjauksen yhteydessä taiteilija Lauri Ahlgrén toteutti "Paratiisin neljä virtaa" -lasimaalauksen alttarin yläpuolella olevaan ikkunaan.


title: Savonlinnan tuomiokirkko

text: Toukokuun 25. päivä vuonna 2017 salama iski kirkon kellotorniin aiheuttaen pienen tulipalon. Palo saatiin kuitenkin nopeasti taltutettua, eikä suurempaa vahinkoa ehtinyt syntyä.


title: Savonlinnan tuomiokirkko

text: Kirkon peruskorjauksen yhteydessä rakennettiin uudet urut, jotka toteutti urkurakentamo Martti Porthan. Porthanin suunnittelemien urkujen lähtökohtana oli saksalaisen barokin mestarin Gottfried Silbermanin urkutyyppi.


title: Savonlinnan tuomiokirkko

text:
Uruissa on 43 äänikertaa, kolme sormiota ja jalkio. Soittokoneisto on mekaaninen riippuva koneisto. Uruissa on sekä mekaaninen että sähköinen rekisterikoneisto, jossa on 256 kombinaatiota.
Yhdistelmät: III/II, I/II, I/P, II/P, III/P.


title: Ljubov Jegorova

text: Ljubov Ivanovna Jegorova (, s. 5. toukokuuta 1966 Seversk) on venäläinen entinen maastohiihtäjä, jonka uran parhaat vuodet ajoittuivat 1990-luvun alkupuoliskolle.


title: Ljubov Jegorova

text: 1991 MM-hiihdoissa Val di Fiemmessä Jegorova voitti kaksi kultamitalia, 30 kilometrillä ja viestissä. Hän jatkoi hyviä otteitaan 1992 Albertvillen olympiakisoissa, joissa voitti kolme kultamitalia (15 km, takaa-ajo ja viesti) sekä kaksi hopeaa (5 km ja 30 km). 1993 MM-hiihdoista oli tuomisina yksi viestikulta, hopea ja kaksi pronssia. Samaisena vuonna hän voitti myös hiihdon maailmancupin kokonaiskilpailun.


title: Ljubov Jegorova

text: 1994 Lillehammerin olympiakisoissa Jegorova voitti kultaa 5 kilometrillä, takaa-ajossa ja viestissä sekä yhden hopean. Urheilusaavutustensa ansiosta Boris Jeltsin myönsi Jegorovalle korkeimman mahdollisen Venäjän kansalaiselleen myöntämän arvonimen, Venäjän federaation sankarin tähden.


title: Ljubov Jegorova

text: 1997 MM-hiihdoissa Norjan Trondheimissa Jegorova hiihti voittoon 5 kilometrillä, mutta jäi kiinni kielletyn Bromantan-piristeen käytöstä ja menetti kultamitalinsa. Hänelle langetettiin kahden vuoden kilpailukielto.


title: Ljubov Jegorova

text: Kärsittyään kilpailukieltonsa Jegorova palasi takaisin kilpaladuille, mutta ei enää kyennyt nousemaan entisaikojen tasolleen. Arvokisoissa hän hiihti vielä 2002 Salt Lake Cityn olympialaisissa ja oli parhaimmillaan 10 kilometrillä viides. Hän lopetti uransa ennen 2003 Val di Fiemmen MM-hiihtoja jouduttuaan erotetuksi maajoukkueesta, koska ei ollut osallistunut Venäjän joukkueen karsintakilpailuna pidettyyn Venäjän mestaruuskilpailujen 30 kilometrin hiihtoon.


title: Neuvostoliiton vaakuna

text: Neuvostoliiton vaakuna eli Sosialististen neuvostotasavaltojen liiton vaakuna oli Neuvostoliiton tunnus lipun, moton ja hymnin ohella. Se otettiin käyttöön vuonna 1924. Vaakunassa on kahden olkikerän keskellä oleva sirpin ja vasaran koristama maapallo. Maapallon yläpuolella on kansainvälinen kommunismin symboli, punainen tähti. Punaista tähteä käytettiin myös Neuvostoarmeijan sekä aiemmin Puna-armeijan tunnuksena. Maapallon alareunassa on nouseva aurinko. Vaakunan alareunassa on venäjän kielellä kansainvälinen kommunistien tunnuslause, "Kaikkien maiden proletaarit, liittykää yhteen!". 15:ssä sivuilla olevassa nauhassa on sama teksti 15:llä Neuvostoliiton liittotasavallan kielellä.


title: Neuvostoliiton vaakuna

text: Neuvostoliiton vaakunasta on muutamia erilaisia versioita. Ensimmäisessä 1922–1940 käytössä olleessa versiossa oli kuudella neuvostotasavallan kielellä teksti ""Kaikkien maiden proletaarit, liittykää yhteen!"". Vuonna 1940 otettiin käyttöön versio, jossa teksti oli 16:lla Neuvostoliiton virallisella kielellä, vasemmalta kolmas alaspäin oli suomenkielinen teksti. Kun Suomalais-Karjalainen SNT alennettiin ASNT:ksi vuonna 1956, jäi suomenkielinen teksti pois, ja vuoteen 1991 asti teksti ""Kaikkien maiden proletaarit, liittykää yhteen!"" oli 15:llä Neuvostoliiton virallisella kielellä.


title: Neuvostoliiton vaakuna

text: Neuvostoliiton lakkauttamisen jälkeen Venäjän federaation presidentti Boris Jeltsin otti käyttöön tsaarin Venäjän vaakunaan eli Romanovien sukuvaakunaan pohjautuvan vaakunan valtion tunnukseksi.


title: Kaunotar ja hirviö (vuoden 1991 elokuva)

text: Kaunotar ja hirviö () on vuonna 1991 ensi-iltansa saanut samannimiseen ranskalaiseen satuun perustuva The Walt Disney Companyn animaatioelokuva. Elokuva palkittiin muun muassa Oscarilla parhaasta sävellyksestä ja parhaasta laulusta. Elokuva oli myös ensimmäinen piirroselokuva, joka oli ehdolla parhaan elokuvan kategoriassa.


text: Elokuvasta on julkaistu kaksi versiota: teatteriversio (84 minuuttia) ja erikoisversio (91 minuuttia) vuodelta 2002. Lisäksi DVD:llä ja blu-raylla on julkaistu ns. työstöversio (). Elokuvan 3D-elokuvateatteriversion ensi-ilta oli syksyllä 2010.


text: "Kaunotar ja hirviö" julkaistiin DVD:nä syksyllä 2002 ja Blu-ray-versiona syksyllä 2010.


text: Elokuva valittiin vuonna 2002 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Kaunottaren ja hirviön" vuonna 2004 yhdeksi kaikkien aikojen tuhannesta parhaasta elokuvasta maailmassa.


text: Elokuvan prologissa vanhaksi kerjäläiseksi naamioitunut haltiatar tarjoaa nuorelle prinssille ruusua vastineeksi yösijasta. Kun prinssi kieltäytyy päästämästä haltijatarta sisään, tämä rankaisee häntä muuttamalla hänet rumaksi hirviöksi ja hänen palvelijansa huonekaluiksi ja muiksi talousesineiksi. Haltiatar antaa prinssille taikapeilin, jonka avulla tämä voi katsella kaukaisia paikkoja, ja sen lisäksi vielä aiemmin tarjoamansa ruusun, jonka on määrä kukkia, kunnes prinssi täyttää 21 vuotta. Ennen kuin ruusun kaikki terälehdet ovat pudonneet, prinssin on rakastuttava ja saatava osakseen myös vastarakkautta. Jollei näin käy, prinssi jää hirviöksi ikuisiksi ajoiksi.


text: Kuluu useita vuosia. Kaunis mutta epätavallinen nuori nainen nimeltä Belle elää läheisessä ranskalaisessa kylässä yhdessä keksijäisänsä Mauricen kanssa. Belle rakastaa lukemista ja kaihoaa päästä pois pienestä kotikylästään. Eräs paikallinen ja ylimielinen mies nimeltä Gaston kosiskelee Belleä vaimokseen, mutta Belle ei jaksa kiinnostua pöyhkeilevästä miehestä.


text: Mauricen viimeisin tekemä keksintö on eräänlainen puunhakkaajakone. Kun Maurice lähtee viemään keksintöään keksijämessuille läheisen metsän lävitse, hän eksyy ja saa kimppuunsa susia. Sudet ajavat Mauricen Hirviön linnan portille. Linnassa Maurice tapaa huonekaluiksi muuttuneita palvelijoita, kuten Lumièren, Könnin, rouva Pannun ja tämän pojan nimeltä Kippo. Hirviö vangitsee Mauricen tyrmäänsä. Sillä välin kylässä Gaston kosii Belleä, mutta tämä kieltäytyy kosinnasta. Pian sen jälkeen Belle löytää isänsä pakokauhun vallassa kotiin palaneen hevosen, joka johdattaa hänet Hirviön linnaan. Linnassa Belle tarjoutuu ottamaan isänsä paikan Hirviön vankina. Hirviö suostuu ja lähettää Mauricen kotiin. Kylässä Maurice kertoo Gastonille ja muille kyläläisille Bellen olevan Hirviön vankina, mutta kyläläiset uskovat hänen menettäneen järkensä. Niinpä Maurice lähtee pelastamaan Belleä yksin.


text: Sillä välin linnassa Hirviö määrää Bellen syömään kanssaan päivällistä, mutta Belle kieltäytyy kunniasta. Hirviö kieltää palvelijoitaan antamasta Bellelle ruokaa, mutta Lumière uhmaa käskyä. Könni vie Bellen kierrokselle linnaan, minkä jälkeen Belle lähtee omille teilleen linnan kiellettyyn siipeen ja löytää sieltä haltijattaren Hirviölle antaman ruusun. Hirviö ajaa raivoissaan Bellen tiehensä. Hirviön säikäyttämänä Belle yrittää paeta linnasta, mutta hän ja hänen hevosensa joutuvat susien hyökkäyksen kohteeksi. Hirviö saapuu pelastamaan Bellen, minkä jälkeen Belle ryhtyy hoitamaan tämän kamppailussa saamia haavoja. Hirviö antaa Bellelle lahjaksi linnan kirjaston, ja Bellestä ja Hirviöstä alkaa vähitellen tulla ystäviä. Myöhemmin he syövät yhdessä upean illallisen ja tanssivat romanttisesti tanssisalissa. Kun Hirviö antaa Bellen käyttää taikapeiliään, Belle näkee, että hänen isänsä makaa metsässä kuoleman kielissä. Vaikka haltijattaren antama ruusu on menettänyt miltei kaikki terälehtensä, Hirviö antaa Bellen lähteä ja lahjoittaa tälle taikapeilin muistoksi itsestään. Palvelijat kauhistuvat Hirviön päätöstä, sillä he pelkäävät, etteivät he enää ikinä muutu takaisin ihmisiksi. Katsellessaan Bellen lähtöä Hirviö myöntää Könnille rakastavansa tyttöä.


text: Belle löytää Mauricen ja vie tämän kotiin. Kesken kaiken Gaston saapuu kuitenkin paikalle mukanaan suuri väkijoukko. Gaston uhkaa, että jollei Belle mene hänen kanssaan naimisiin, paikallisen hourulan omistaja lukitsee Mauricen iäksi hullujenhuoneelle. Belle todistaa Mauricen kertomukset Hirviöstä todeksi Hirviöltä saamallaan taikapeilillä. Kun Belle sanoo Hirviötä ystäväkseen ja nimittää Gastonia puolestaan todelliseksi ”hirviöksi”, Gaston tulee sairaalloisen mustasukkaiseksi. Gaston lähettää väkijoukon Hirviötä vastaan ja lähtee johtamaan hyökkäystä Hirviön linnaan tappaakseen Hirviön. Gaston lukitsee Bellen ja Mauricen heidän omaan kellariinsa, mutta Bellen laukkuun piiloutunut Kippo hakkaa kellarin oven palasiksi Mauricen puunhakkaajakoneella.


text: Sillä välin linnan palvelijat tekevät parhaansa ajaakseen väkijoukon ulos linnasta. Gaston ehtii kuitenkin löytää Hirviön ja hyökkää tämän kimppuun. Hirviö on ensi alkuun liian masentunut puolustautuakseen, mutta asiat muuttuvat, kun hän näkee Bellen palaavan linnaan. Gaston ja Hirviö käyvät kiihkeän kamppailun, minkä päätteeksi voittoisa Hirviö päättää säästää Gastonin hengen. Sitten hän kiipeää parvekkeella odottavan Bellen luo. Gaston seuraa Hirviötä ja puukottaa tätä selkään. Samalla hän kuitenkin menettää tasapainonsa ja putoaa kuolemaansa.


text:
Hirviö kuolee vammoihinsa, mutta Belle ehtii tunnustaa tälle rakkautensa ennen kuin haltiattaren ruusu pudottaa viimeisen terälehtensä. Sen seurauksena lumous raukeaa. Hirviö herää henkiin, ja hänestä ja hänen palvelijoistaan tulee taas ihmisiä. Elokuva päättyy Bellen ja prinssin tanssiessa yhdessä tanssisalissa ympärillään Maurice ja prinssin ihmisiksi muuttuneet palvelijat.
Suomennoksen ja suomenkielisen version ohjasi Matti Ranin.


text: Walt Disney yritti tuoda "Kaunotar ja hirviö" satua piirroselokuvaksi jo 1930- ja 1950-luvuilla, mutta vasta vuoden 1989 "Pieni merenneito"-elokuvan menestyksen myötä Disneyn silloinen puheenjohtaja Jeffrey Katzenberg kaivoi esille useaan otteeseen haudatun projektin ja piirroselokuva sai alkunsa.


text: Ohjaajiksi valittiin Gary Trousdale ja Kirk Wise, käsikirjoittajiksi Linda Woolverton.


text: Piirroselokuvan esiversio näytettiin 29. syyskuuta 1991 New York Film Festival-tapahtumassa, vaikka se ei ollut vielä valmis.


text: Kaunotar ja hirviö – Lumottu joulu (1997) ja Kaunotar ja hirviö – Bellen lumottu maailma (1998) julkaistiin suoraan videolle.


text: "Sing Me A Story with Belle" nimistä Patrick Davidsonin ja Melissa Gouldin luomaa spin-off -sarjaa tuotettiin kaksi kautta vuosien 1995–1997 aikana.


text: Huhtikuussa 1994 Kaunottaresta ja hirviöstä tuli Disneyn ensimmäinen elokuva, jonka pohjalta on luotu Broadway-musikaali. Sen musiikista vastasi Alan Menken ja sanoituksesta Howard Ashman ja Tim Rice.


text: Musikaalia esitettiin yli 5 500 kertaa vuosien 1994 ja 2007 välillä.


text: "Beauty and the Beast – Kaunotar ja hirviö" niminen piirroselokuvaan pohjautuva näytelty musikaalielokuva sai ensi-iltansa maaliskuussa 2017.


text: Elokuvaan pohjautuvia videopelejä on julkaistu useita eri alustoille:


title: Enki Bilal

text: Enki Bilal (oik. Enes Bilalović, s. 10. heinäkuuta 1951) on Belgradissa (Jugoslavia) syntynyt sarjakuvataiteilija, elokuvaohjaaja ja lavastaja. Bilalin isä on bosnialainen ja äiti tšekkiläinen. Bilal vietti yhdeksän ensimmäistä elinvuottaan synnyinmaassaan, kunnes vuonna 1961 perhe muutti Pariisiin. Pariisissa Bilal innostui elokuva-, ja varsinkin sarjakuvataiteesta. 70-luvun alkupuoliskolla hän aloitti kirjoittajana (novelli) ja piirtäjänä menestyksekkäässä Pilote-nimisessä sarjakuvalehdessä, joka toimi vuosina 1959–1989.


title: Enki Bilal

text: Bilal vieraili Suomessa Helsingin sarjakuvafestivaaleilla vuonna 2000.


title: Enki Bilal

text: Kolme vuotta myöhemmin Bilalin urassa tapahtui suuri käänne: Hän tapasi tulevan kollegan ja ystävänsä Pierre Christinin. Yhdessä Christinin kanssa Bilal loi useita sarjakuva-albumeita. Bilal toimi kuvittajana ja Christin tarinoiden kirjoittajana.


title: Enki Bilal

text: Satiirinen "Townscapes"-nimellä (alkuperäisesti "Légendes d'Aujourd'hui") kulkeva trilogia on kolmesta yksittäisestä tarinasta muodostuva kokonaisuus. Tarinaa vie eteenpäin mysteerinen toisinajattelija ja humanisti. Tämä valkohapsinen mies tuntuu vaikuttavan aina siellä missä yhteiskuntaa arvostellaan: Mustien panttereiden kokouksissa, poliittisissa mielenosoituksissa ja sissinä Che Guevaran rinnalla. Ensimmäinen tarina, "The Cruise of Lost Souls" (alkup. "La Croisière des oubliés", Ranska, 1975), käsittelee sotateknologiaa ja sen vaikutusta piittaamattomiin testaajiin. "Ship of Stonessa" (alkup. "Le Vaisseau de pierre", Ranska, 1976) pieni rannikkokaupunki ottaa kirjaimellisesti jalat alleen ja "The Town That Didn't Existissa" (alkup. "La Ville qui n'existait pas", Ranska, 1977) dystopiasta lähes utopiaksi muuttuva kaupunki ei täytä kaikkien kansalaisten toiveita.


title: Enki Bilal

text: "Koston veljeskunta" (Suomessa 1990, Tammi. Alkuperäinen nimi "Les Phalanges de l'ordre noir", 1979) on menneisyydestä tulevaisuuteen poukkoileva kertomus, jonka pääaineksia ovat kostotoimet ja osittain fiktiivinen Euroopan historia. "Metsästysretki" (Suomessa ilm. 1989, Ranskassa alkup. "Partie de chasse", 1983) on metsäretken muotoon puettu poliittinen tragedia. "Koston veljeskunnan" tavoin myös "Metsästysretki" rinnastaa ja ottaa mukaansa osia Euroopan historiasta. Siinä esiintyy mm. Neuvostoliiton vallankumous, Stalin, bolsevikit ja KGB.


title: Enki Bilal

text: NIkopol-trilogia on näky fasistisesta Pariisista, jonka poliittiset kuviot sotkeutuvat egyptiläisten kuolemattomien jumalien avaruuspyramidin pysäköityä kaupungin taivaalle. Haukkajumala Horus ryhtyy kapinaan kumppaneitaan vastaan ja pyrkii kaappaamaan vallan Pariisissa.


title: Enki Bilal

text: Sarajevotetralogia on dystopia poliittisesti ja uskonnollisesti sekavasta maailmasta. Sen päähenkilöt ovat Nike, Amir ja Leyla, jotka ovat jakaneet saman orpojen vuoteen Sarajevossa vuonna 1993. Tarinassa käsitellään muun muassa nykyisyyttä, menneisyyttä, rappiota sekä tyranniaa, muistia, taidetta, urheilua ja ihmisruumiin manipulointia. Jugoslavialaissyntyisen Bilalin on myös katsottu purkaneen myös sisällissodan kollektiivisia traumoja. Sarja alkoi vuonna 1998 albumilla "Hirviön uni". Seuraava osa oli "32. joulukuuta" (2003). "Tapaamme Pariisissa: Kolmas näytös" ilmestyi vuonna 2006. Siinä tarinaa merkittävämpiä elementtejä ovat bladerunnermainen lumetodellisuus, jalkapallon ja uskonnon liitto sekä ihmiset kasvottoman järjestelmän julmuuden armoilla. Tetralogian sävyltään optimistisempi päätösosa "Neljä?" ilmestyi vuonna 2007.Nikopol-trilogia


title: Enki Bilal

text: Sarajevo/Hatzfeld/Hirviötetralogia


title: Corleonen perhe

text: Corleonen perhe on fiktiivinen perhe Mario Puzon menestysromaanissa "Kummisetä". Perheen perusti Vito Andolini, joka muutti nuorena poikana Yhdysvaltoihin 1900-luvun vaihteessa Sisiliasta. Kirjassa "Kummisetä" mainitaan, että hän oli kotoisin Corleonen kaupungista, jonka nimen hän itselleen otti säilyttääkseen siteen kotikaupunkiinsa.


title: Corleonen perhe

text: Romaanista tehtiin kolme menestyselokuvaa Francis Ford Coppolan ohjaamana:


title: Tarton rauha (Viro)

text: Tarton rauha () oli Viron vapaussodan päättänyt rauhansopimus, joka solmittiin Viron ja Neuvosto-Venäjän välillä 2. helmikuuta 1920. Tarton rauhassa Neuvosto-Venäjä tunnusti Viron itsenäisyyden de jure, luopui ikuisiksi ajoiksi oikeudestaan Viron alueeseen ja maksoi Virolle 15 miljoonaa kultaruplaa sotakorvauksena. Lisäksi Viro sai Pietarin kuvernementtiin kuuluneen noin 10 km leveän alueen Narvanjoen itäpuolelta sekä noin 2 000 neliökilometrin suuruisen Petserimaan Pihkovan kuvernementista. Tarton rauhan rajat ovat olleet avoin kiistakysymys Viron ja Venäjän välillä siitä lähtien, kun Viro itsenäistyi uudelleen vuonna 1991..


title: Tarton rauha (Viro)

text: Neuvosto-Venäjä alkoi olla halukas rauhantekoon Viron kanssa kesällä 1919. Esimerkkeinä tästä voidaan pitää Viron työväenkommuunin lakkauttamista ja virolaisten tarkka-ampujien siirtämistä muille rintamille. Rauhaa haluttiin, jotta voimat voitaisiin keskittää Venäjän valkoisia joukkoja vastaan. Viron hallitus ja perustava kokous olivat jakaantuneet eri ryhmiin suhteessa rauhantekoon. Oikeisto halusi tukea valkoisilta venäläisiltä ja luotti siihen, että Britannia turvaisi Viron itsenäisyyden, jos valkoiset voittavat sisällissodan. Keskusta olisi halunnut julistautua puolueettomaksi tai liittoutua Suomen, Latvian, Liettuan tai muiden samassa tilanteessa olevien maiden kanssa. Vasemmisto halusi rauhan keinolla millä hyvänsä. Punaisten puolella ehdotus sotatoimien lopettamisesta Virossa tuli Viron keskuskomitean Venäjän toimistosta, eli Kingisseppin edustustosta. Ehdotusta harkittiin puolueen keskuskomiteassa, minkä jälkeen keskuskomitea määräsi 21. heinäkuuta 1919 Venäjän tasavallan sotaneuvoston olemaan ylittämättä Viron kuvernementin rajoja. Kun punaiset olivat vallanneet Pihkovan, he esittivät Viron ulkoministerille Jaan Poskalle rauhanehdotuksen 26. elokuuta 1919. Ehdotuksen toi Tallinnan professori Kinkin, jolla oli viesti ulkoasian kansankomissaarilta Georgi Tšitšeriniltä. Tätä viestiä seurasi vielä Tšitšerinin virallinen rauhantarjous 31. elokuuta. Asiaa käsiteltiin Viron hallituksessa, ja se ilmoitti lopulta olevansa halukas neuvotteluihin ja pitämään ne viikkoa myöhemmin. Päivämäärää siirrettiin kuitenkin vielä, koska virolaiset halusivat neuvotella Latvian ja Liettuan kanssa, ja niiden kanssa pidettiinkin pääministerikokous 10. syyskuuta Riiassa. Seuraavana päivänä Tšitšerin laajensi rauhantarjoustaan koskemaan myös Latviaa, Liettuaa ja Suomea. Tämä johti toiseen kokoukseen Tallinnassa 14. syyskuuta, ja tällä kertaa neuvotteluihin osallistui Baltian maiden lisäksi myös Suomi. 16. syyskuuta päätettiin aloittaa neuvottelut punaisten kanssa, mutta päivämäärää ei sovittu. Ranska ja Britannia vetosivat rauhantekoa vastaan, ja myös Suomi suhtautui neuvotteluihin kielteisesti.


title: Tarton rauha (Viro)

text: Virolaiset olivat kuitenkin jo aloittaneet itsenäiset neuvottelut venäläisten kanssa Pihkovassa 16. syyskuuta. Pihkovan neuvotteluissa punaisia edustivat Leonid Krasin ja Maksim Litvinov, virolaisia johti Aadu Birk. Neuvottelut eivät johtaneet mihinkään, ja britit tuomitsivat ne 18. syyskuuta. Virolaisten edustaja Birk katkaisi neuvottelut, mutta niitä luvattiin jatkaa, kunhan se sopisi myös muille Baltian maille ja Suomelle. Suomen, Viron ja muiden Baltian maiden ulko- ja pääministerit kokoontuivat uudelleen 29. syyskuuta – 1. lokakuuta Tartossa. Kokouksessa päätettiin, että sisällissodan kehittymistä seurattaisiin vielä ja punaisten kanssa alettaisiin neuvotella aikaisintaan 25. lokakuuta. Nikolai Judenitšin kärsittyä tappion lähellä Pietaria Baltian maat ilmaisivat Neuvosto-Venäjälle halunsa ryhtyä rauhanneuvotteluihin 4. marraskuuta. Ants Piip ilmoittikin venäläisten Tšintšerinille Baltian maiden kokoontuvan Tartossa 9. marraskuuta, jolloin venäläiset saisivat halutessaan osallistua neuvotteluihin. Venäläiset lähettivätkin paikan päälle Litvinovin 16. marraskuuta, ja 19. marraskuuta Baltian maiden ja venäläisten välillä solmittiin sopimus siviilivankien vaihtamisesta. Neuvottelujen kehitys päättyi kuitenkin siihen, kun Luoteisarmeijan perässä etenevä puna-armeija hyökkäsi Inkerissä olevia virolaisia vastaan. Rauhanhaluinen Strandmanin hallitus kaatui, ja perustava kokous nimesi Jaan Tõnissonin johtamaan uuden hallituksen kokoamista 16. marraskuuta 1919. Uudesta hallituksesta tuli edellistä oikeistolaisempi. Virolaiset olivat kuitenkin edelleen rauhanneuvottelujen kannalla, mutta Neuvosto-Venäjä ei enää ollut valmis aloittamaan niitä.


title: Tarton rauha (Viro)

text:
Brittien asenne Viron ja Neuvosto-Venäjän välisiä neuvotteluja kohtaan lieveni. Britannian ulkoministeri George Curzon ilmoitti 25. marraskuuta, että Britannia ei enää vastustaisi Viron ja Neuvosto-Venäjän rauhaa. Ranskan asenne säilyi kuitenkin tiukkana, ja sen ulkoministeriö vaati Viroa 29. marraskuuta tukemaan Luoteisarmeijaa sen rivien kokoamisessa. Ranskan hallitus antoi asiasta nootin Virolle 2. joulukuuta, ja ententen korkein neuvosto antoi myöhemmin samankaltaisen nootin. Brittien Pariisin-lähettiläs ilmaisi 10. joulukuuta Viron Pariisin-lähettiläälle brittien kannan neuvotteluihin olevan edelleen sama. Virolaiset, jotka kokivat britit ranskalaisia lähemmiksi, olivat jo päättäneet aloittaa neuvottelut Neuvosto-Venäjän kanssa uudelleen. Moskovassakin oli jo päädytty jälleen neuvottelujen kannalle, kun puna-armeijan hyökkäys Inkerissä oli pysäytetty. Neuvosto-Venäjän aseleponeuvotteluvaltuuskunta saapui Tarttoon 4. joulukuuta 1919. Sitä johti Leonid Krasin, jonka mukana olivat Adolf Joffe, Maksim Litvinov, Fjodor Kostajevski ja Isidor Gukovski. Virolaisia johti Jaan Poska, ja mukana olivat perustavaa kokousta edustanut Ants Piip, Julius Seljamaa ja Mait Püüman. Sota-asiantuntijana mukana oli Jaan Soots. Neuvottelut venäläisten kanssa alkoivat 5. joulukuuta. Venäläiset aloittivat kuitenkin painostushyökkäyksen virolaisia vastaan Narvan suunnalla. Hyökkäys alkoi 6. joulukuuta, mutta virolaiset torjuivat hyökkäyksen ja taistelut laantuivat 12. joulukuuta mennessä.
Ensimmäiset rajaehdotukset Tarton neuvotteluissa tehtiin 8. joulukuuta. Neuvosto-Venäjä ehdotti rajaksi Viron kuvernementin vanhoja rajoja, jolloin muun muassa Narva ja siellä olevat virolaisten puolustuslinjat olisivat jääneet venäläisille. Virolaisille ehdotus ei kelvannut, ja he tekivät yhtä mahdottoman ehdotuksen: sen mukaan Viro olisi saanut Jaaman alueen ja puolet Pihkovaa. Hyökkäyksen Narvaa vastaan laantuessa venäläiset pyysivät taukoa 11. joulukuuta. Venäläisiä johtanut Krasin meni Moskovaan eikä enää palannut neuvotteluihin. Venäläisten johtoon nousi Joffe. Neuvottelujen katkaisun syy paljastui, kun venäläiset hyökkäsivät uudelleen Narvan suunnalla 14.–15. joulukuuta ajaen Luoteisarmeijan rippeet pois ja tunkeutuen Narvajoen länsipuolelle. Punaiset tekivät läpimurron Vääskassa, mutta virolaiset torjuivat heidän hyökkäyksensä 18. joulukuuta mennessä. Neuvotteluja oli käyty hyökkäyksen aikana 16. joulukuuta, mutta venäläiset katkaisivat ne 17. joulukuuta kuullessaan Vääskan läpimurrosta. He jatkoivat kuitenkin neuvotteluja 22. joulukuuta, kun hyökkäys oli osoittautunut epäonnistuneeksi. Neuvotteluissa sovittiin rajoista, ja 24. joulukuuta rauhansopimus oli valmis lukuun ottamatta allekirjoituksia. Venäläisten Joffe yllätti kuitenkin virolaiset vaatiessaan yhtäkkiä 10 virstan aselepolinjaa rintaman molemmin puolin. Tämä olisi pakottanut virolaiset luopumaan puolustuslinjoistaan, ja neuvottelut katkesivat jälleen. Venäläiset päättivät kokeilla virolaisten puolustusta vielä kerran, ja he hyökkäsivät 28. joulukuuta virolaisten puolustusasemia vastaan. Heidän ei kuitenkaan onnistunut tälläkään kertaa murtaa virolaisten puolustusta. Venäläiset palasivat neuvotteluihin 31. joulukuuta, ja vielä samana päivänä allekirjoitettiin aseleposopimus, joka tuli voimaan 3. tammikuuta 1920. Myös varsinaisen rauhansopimuksen valmistelut aloitettiin, ja maiden valtuuskunnat allekirjoittivat rauhansopimuksen 2. helmikuuta. Venäjän neuvostojen toimeenpaneva komitea pani sopimuksen voimaan 4. helmikuuta ja Viron perustava kokous 13. helmikuuta. Virallisesti rauha astui voimaan 20. helmikuuta 1920. Rauhan allekirjoittivat Viron valtuuskunnan puolesta Jaan Poska, Ants Piip, Mait Püümann, Julius Seljamaa ja Jaan Soots. Neuvosto-Venäjän valtuuskunnan puolesta sopimuksen allekirjoittivat Adolf Joffe ja Isidor Gukovski.


title: Tarton rauha (Viro)

text: Rauhansopimuksen mukaan Viron rajat kulkivat idempänä kuin nykyään. Viro sai kaakosta Irboskan ja Petserin sekä Narvajoen itäpuolelta Ivangorodin ja 12 inkeriläiskylää sen ympäriltä. Tämä Inkeristä saatu alue oli noin 10 kilometriä leveä. Virolle annetut maa-alueet kasvattivat sen pinta-alaa viidellä prosentilla, ja se oli sopimuksen jälkeen 47 549 km². Viroon muodostui myös entistä suurempi venäläisvähemmistö. Kaakosta saaduista alueista muodostettiin Petserimaa, jonka 58 850 asukkaasta 38 000 oli venäläisiä. Alueen 19 500 virolaista olivat pääasiassa ortodoksisia setukaisia. Inkerin alueen virolaiset halusivat puskurivyöhykkeeksi Venäjän ja Viron väliin, eivät niinkään inkeriläisten etujen turvaamiseksi. Alueella oli noin 1 800 asukasta, ja se tuli myöhemmin tunnetuksi Viron Inkerinä.


title: Tarton rauha (Viro)

text: Viro ja Neuvosto-Venäjä tunnustivat toistensa itsenäisyyden ja poliittisen järjestelmän "de jure". Virossa itsenäisyyden julistuspäivänä 24. helmikuuta 1918 ollut Venäjän valtion omaisuus jäi Virolle. Viro palautti kuitenkin 10 000 ottamaansa sotavankia sekä sodassa valloitettua tavaraa, joihin lukeutui muun muassa 12 laivaa, 16 veturia ja 699 junanvaunua. Neuvosto-Venäjä maksoi Virolle sotakorvauksina 15 miljoonaa kultaruplaa, ja lisäksi Viro sai oikeuden käyttää 28 350 hehtaaria venäläistä metsää rajan tuntumasta. Vielä tämän lisäksi Viro sai rakennuttaa rautatien Moskovaan. Venäläisten sotavankien palauttaminen alkoi vuoden 1920 huhtikuussa. Vangit vapautettiin 200–300 henkilön erissä. Tarton rauha oli ensimmäinen, joka solmittiin Neuvosto-Venäjän ja Venäjästä irrottautuneen maan välillä, ja se oli ensimmäinen aukko Neuvosto-Venäjää ympäröivien vihamielisten valtioiden joukossa. Lenin kuvaili Tarton rauhaa ikkunaksi, jonka venäläiset työläiset olivat avanneet Länsi-Eurooppaan.


title: Tarton rauha (Viro)

text: Tarton rauhassa sovittuja rajoja muutettiin elokuussa vuonna 1944, kun Neuvosto-Viron korkein neuvosto ilmoitti, että joukosta kuntia luovutaan "asukkaiden pyynnöstä". Kunnat siirrettiin Venäjän sosialistiseen federatiiviseen neuvostotasavaltaan. Viro menetti kolme neljännestä silloisesta Petserimaasta, ja luovutettu alue liitettiin Pihkovan alueeseen. Toinen aluemuutos tehtiin loppuvuodesta 1944, kun Narvajoen itäpuoliset alueet liitettiin Leningradin alueeseen.


title: Tarton rauha (Viro)

text: Viron itsenäistyttyä vuonna 1991 rajoista syntyi kiista. Venäjä ei ole tunnustanut Tarton rauhaa eikä siinä sovittua Viron itärajaa. Venäläisen näkemyksen mukaan Tarton rauhansopimuksen velvoitteiden jatkuvuus katkesi, kun Viro liittyi vapaaehtoisesti Neuvostoliittoon, eikä Venäjä tunnusta Viroa vanhan Viron tasavallan seuraajavaltioksi. Viron ja Venäjän ulkoministerit Siim Kallas ja Jevgeni Primakov neuvottelivat rajakysymyksestä Petroskoissa marraskuussa 1996. Näissä neuvotteluissa sovittiin, että Viro tyytyy neuvostoaikaisiin rajoihin eikä enää vetoa Tarton rauhansopimukseen myöhemmin allekirjoitettavassa rajasopimuksessa. Rajasopimuksen sisältö vahvistettiin vuonna 1999, mutta sitä ei tuolloin solmittu lopullisesti. Viron ja Venäjän ulkoministerit allekirjoittivat rajasopimuksen toukokuussa 2005, ja Viron riigikogu ratifioi sen heinäkuussa. Venäjän mukaan sopimus oli kuitenkin mahdotonta viedä läpi duumassa, koska riigikogu oli viitannut päätöksensä johdantotekstissä Tarton rauhansopimukseen. Venäjä ehdotti uusia sopimusneuvotteluja vuonna 2006, mutta Viro piti niitä tarpeettomina.


title: Tarton rauha (Viro)

text: Viron ja Venäjän välinen rajasopimus allekirjoitettiin lopulta vasta vuoden 2014 helmikuussa.


title: Itkonniemi

text: Itkonniemi on yksi Kuopion kaupunginosista, noin 3 km torilta itään. Se on osa Itkonniemi-Männistö-Linnanpelto -aluetta, jonka väkiluku on noin 5100. Kuopion kaupungin vesilaitos sijaitsee Itkonniemen kärjessä.


title: Itkonniemi

text: Itkonniemellä on Kuopion merkittävin pienvenesatama, joka on samalla Kuopion Pursiseuran kotisatama. Samalta rannalta löytyy myös uimaranta leikkikenttineen, mattolaituri sekä grillauskatos. Sataman vieressä sijaitsee yksi Kuopion neljästä aktiivisesta hyppyrimäestä, erityisesti nuorison suosima Telkko.


title: Itkonniemi

text: Itkonniemi-Männistö-Linnanpelto -alueelle on sijoittunut noin 2 200 työpaikkaa (2008).


title: Itkonniemi

text: Itkonniemi on tunnettu yhtenä kuopiolaisen jalkapallon kehtona. Kaupunginosasta on kotoisin Kuopion Elo, joka nousi Itkonniemeltä mestaruussarjaan Olavi Rissasen ja Martti Räsäsen johdolla vuonna 1969. Elon lempinimi on ”Itkonniemen Everton”.


title: Curitiba

text: Curitiba on Paranán osavaltion pääkaupunki Brasiliassa. Kaupungissa on noin 1,9 miljoonaa asukasta (2015). Suurkaupunkialue käsittää 26 kuntaa, joiden yhteenlaskettu asukasluku on 3,7 miljoonaa (2011).


title: Curitiba

text: Curitiba sijaitsee 930 metrin korkeudessa Brasilian ylänköalueen Atlantinpuoleisella reunalla, Iguaçu-joen lähteillä.


title: Curitiba

text: Kaupungin nimi tulee tupi-intiaanien kielen sanoista "curii tiba" ’paljon mäntyjä’ johtuen alueella ennen kaupungin perustamista kasvaneista lukuisista araukariasukuun kuuluvista havupuista. Portugalilaiset antoivat vuonna 1693 perustamalleen kylällä nimeksi "Vila da Nossa Senhora da Luz dos Pinhais" (”Hieno valon naisemme mäntymetsässä”). Kylä sai nimen Curitiba vuonna 1721.


title: Curitiba

text: Curitibaa pidetään yhtenä parhaista kaupunkisuunnittelun esimerkeistä ympäri maailmaa. Kaupungilla on tehokkaasti toimiva joukkoliikennesysteemi. Kaupungissa on onnistuttu myös säilyttämään ja pitämään huolta viheralueistaan, joita on peräti 54 neliömetriä asukasta kohti.


title: Curitiba

text: 1960-luvulle tultaessa Curitiban asukasluku oli kasvanut 430 000 ihmiseen ja jatkoi nopeaa kasvuaan. Monet asukkaista pelkäsivät, että kaupunki menettää luonnettaan laajentuessaan. Vuonna 1964 pormestari Ivo Arzua pyysi suunnittelumalleja. Arkkitehti Jaime Lerner johti Paranán yliopistosta tullutta työryhmää, joka ehdotti tarkkaa kontrollia kaupungin leviämiselle, liikenteen vähentämistä keskustassa, Curitiban historiallisen alueen säilyttämistä sekä mukavaa ja halpaa ratkaisua julkiselle liikenteelle. Suunnitelma otettiin käyttöön vuonna 1968.


title: Männistö

text: Männistö on kaupunginosa Kuopiossa noin kaksi kilometriä torilta koilliseen. Männistö on osa Itkonniemi–Männistö–Linnanpelto-aluetta, jonka asukasluku on hieman yli 5 800.


title: Männistö

text:
Suurin osa palveluista sijaitsee Männistön ostoskeskuksessa, jossa on ainakin K-Market, R-kioski, posti, pizzeria, kaksi baaria sekä joitakin pienyrityksiä. Ostoskeskuksen lähellä on lisäksi Pyhän Joosefin kirkko, päiväkoti ja nuorisotalo. Männistössä on myös Teboil-huoltoasema.
Itkonniemi–Männistö–Linnanpelto-alueelle on sijoittunut noin 2 200 työpaikkaa.